«Киске Өфө» гәзитенең сайты - БӘШКӘРТ ИЛЕНДӘ - 2014 - Мәҡәләләр\nБашҡортостан Республикаһынан бер төркөм ғалимдың Иранда йәшәүсе бәшкәрттәргә сәйәхәте тураһындағы яҙмаларҙы дауам итәбеҙ.\nБәшкәрттәр үҙҙәренең милләте исеменең ҡайҙан, нисек килеп сығыуын аңлата алманы. Бер урындан икенсе урынға даими рәүештә күсенеп йөрөү арҡаһында ошондай исем бирелгән, тип фаразлап ҡуйҙылар. Элек бәшкәрттәр башҡорт тирмәләренә оҡшаш, түңәрәк торлаҡтарҙа йәшәгән. Бәшкәрт телендә ул "гертүп", шулай уҡ "кәпәр" тип атала. Улар бер-береһенән формалары буйынса ғына айырыла. Гертүп - беҙҙең төрки тибындағы тирмәләргә оҡшаш, түңәрәк формала. Фарсы теленән тәржемә иткәндә, "герд" - түңәрәк, йоморо, ә "түп" - түбә тигәнгә тап килә. "Гертүптән" айырмалы рәүештә, "кәпәр" формаһы буйынса дүрт мөйөшлө, эҫкерт өйөмөн хәтерләтә. Әгәр ҙә "кәпәр" әле булһа ла осраһа, түңәрәк гертүптәр юғалыу сигендә. Тел белгестәре фараздары буйынса, кәпәр һүҙенең мәғәнәһе ҡаплау, көпләү һүҙҙәренә ҡайтып ҡала. Таш өйҙәре хәҙерге заманға яраҡлаштырып төҙөлгән. Эсе заманса йыһазландырылған. Һәр бер өйҙә һыуытҡыс, кондиционер, интернет бар. Таҙа, бөхтә, матур йәшәйҙәр.\nБәшкәрттәр башлыса малсылыҡ менән шөғөлләнәләр - кәзә, һарыҡ көтәләр. Элегерәк күпләп ат, дөйә тотҡандар. Алыҫ ергә юлға сыҡҡанда хәле етһен өсөн ишәктәрен финик менән генә туйындырғандар. Һунарсылыҡ та ныҡ таралған булған - ҡыр кәзәләренә, айыуҙарға, пантераға һунар иткәндәр. Һунарға ат менән йөрөгәндәр. Ҡош менән дә һунар иткәндәр. Әле булһа ҡаяларҙа оя ҡорған ҡырағай бал ҡорттарының балдарын йыялар, күпләп финик пальмалары үҫтерәләр. Емеш ағастары булған кеше бай йәки урта хәлле иҫәпләнә.\nБәшкәрттәрҙең тормош-көнкүрештәре тураһында һорашҡанда, улар беҙгә милли көрәштәрен күрһәттеләр, Был көрәш таһлийә тип атала. Башҡа иранлыларҙың көрәшенән ныҡ айырылған был көрәш беҙҙең башҡорт көрәше менән бер тиһәң дә була. Беҙҙең Урал башҡорттарының теле төрки телдәре төркөмөнә инеүенә ҡарамаҫтан, башҡорт мифологияһы персонаждары, бигерәк тә демонология (аждаһа, дейеү, бире, ен һ.б.ш.), барыһы ла иранилар мифологияһына ҡарай һәм уларҙың материалдары аша аңлатыла. Рәсәйҙең тел белгестәре боронғо башҡорт исемдәренең тамырҙары ираниларҙың ислам диненә тиклемге боронғо дәүерҙәре менән бәйле икәнлеген күптән инде асыҡлаған. Беҙ бәшкәрттәргә "Урал батыр" эпосы персонаждарының исемдәрен һанап сыҡҡас, ҡайһы бер персонаждар бәшкәрттәргә таныш булып, уларҙың мәғәнәһен дә аңлатып бирҙеләр. Мәҫәлән, Ҡатил, Ҡәһҡәһә, Әзрәкә, Зәрҡүм, Самрау, Һомай тигән персонаждарҙы беләләр. Әйтергә кәрәк, хәҙерге заман башҡорт теленән сығып, был мифологик персонаждарҙың исемдәренең мәғәнәһен аңлатып булмай.\nШулай уҡ музыка ҡоралдарында, милли көйҙәрҙә оҡшашлыҡтарға юлыҡтыҡ. Беҙ Иранға үҙебеҙ менән ҡурайҙа уйналған башҡорттоң боронғо оҙон һәм бейеү көйҙәрен яҙҙырып алып барҙыҡ. Уларҙы тыңлағас, бәшкәрттәр ҡурай тауышында үҙҙәренең "нәй" тигән инструментының тауышын таныны. Үкенескә ҡаршы, был музыка уйын ҡоралында бәшкәрттәр күптән инде уйнамай, шуға ла беҙгә бәшкәрт "нәйен" күрергә яҙманы. Улар фарсы "нәйен" күрһәтте, ләкин үҙҙәренең нәйҙәре фарсыларҙыҡынан әҙерәк айырылыуын билдәләне. Шулай уҡ бәшкәрттәргә үҙҙәренең нәйҙәрендә уйналған көйҙө тыңлатырға бирҙек. Был көйҙәрҙе 1956 йылда ошо ерҙәргә ғилми экспедиция яһаған инглиз ғалимы И.Гершевич яҙып алған булған. Бәшкәрттәр шунда уҡ көйҙәрен таныны, һәм әллә ҡасан яҙып алынып, хәҙер инде онотолоп бөтөп барған көйҙәрен ишетеүгә шатлыҡтарының сиге юҡ ине. Хатта был инглиз ғалимын хәтерләгән кешеләр ҙә табылды. Шулай уҡ башҡорттарҙың ҡыл-ҡумыҙын хәтерләткән гыджак тигән ҡыллы музыка ҡоралында уйнаған кешене яҙҙырып алдыҡ. Был музыка ҡоралы атамаһы, формаһы һәм уйнау ысыулы буйынса төркмәндәрҙең "гыджагын"ан бер нәмәһе менән дә айырылмай, тип әйтергә була. Беҙ үҙебеҙ менән Юлай Ғәйнетдиновтың "Хазина" тапшырыуынан башҡорт бейеүҙәрен видеотаҫмаларға яҙҙырып алып барҙыҡ. Әсәһе яғынан бәшкәрт һәм бәшкәрт телен яҡшы белгән беҙҙең информатор Әмин Салариға башҡорт бейеүе "Ҡабырсаҡ"ты күрһәткәс, бейеүҙә ынйы артынан сумыусыларҙың хәрәкәттәрен таныны. Ошондайыраҡ бейеүҙең Һиндостан яғынараҡ диңгеҙ буйында йәшәгән халыҡтарҙа ла булыуын әйтте. Әмин беҙҙең башҡорттар хаҡында бер нәмә лә белмәһә лә, әлеге "Ҡабырсаҡ" бейеүенең беҙ күптән онотҡан мәғәнәһен аңлатып, халҡыбыҙҙың бик боронғо дәүерҙәрҙә ҡалған бәйләнештәрен аңларға мөмкинлек бирҙе. Тимәк, беҙҙең бейеүҙәребеҙҙә халҡыбыҙҙың тарихи үткәне сағылыш тапҡан, һәм уны иғтибарлыраҡ булып, ентекләп өйрәнгәндә, бейеү сәнғәте беҙгә күп нәмә һөйләй ала икән.\nШулай уҡ бәшкәрттәрҙең бик тә үҙенсәлекле кинәйә менән һөйләшеүҙәрен әйтеп китергә кәрәктер. Һорау бирһәләр, һин дә кинәйә менән яуап бирергә тейешһең.\nШуныһы үкенес, бәшкәрт ерендә мотлаҡ эшләргә кәрәк, тип ҡорған пландарыбыҙҙы тулыһынса үтәй алманыҡ. Тағын бер нисә көнгә генә ҡала алһаҡ, бәшкәрттарҙең иң боронғо һөйләше булған мөлкигал диалекты менән дә яҡынданыраҡ танышырға мөмкин булыр ине. Шулай ҙа, үҙебеҙ менән бик күп материалдар, фильмдар алып ҡайттыҡ. Бәшкәрт режиссеры Хубияр Салари төшөргән фильмдарҙы телевидениенан күрһәтергә ниәтләйбеҙ. Был үҙебеҙҙең телебеҙҙе, тарихыбыҙҙы дөрөҫ аңлау, төплө өйрәнеү өсөн дә файҙалы булыр ине, Алла бирһә.\nфилософия фәндәре кандидаты, БР Гуманитар тикшеренеүҙәр институтының рухи донъя бүлеге мөдире.\nРәсәй Фәндәр академияһының ғилми хеҙмәткәре, фарсы теле буйынса белгес.\n(Аҙағы. Башы 46-сы һанда).\nЯҙылған: 24.11.14 | Ҡаралған: 1523


О библиотекеПравила пользованияСтруктура библиотекиИстория библиотекиФотогалереяИнформационные ресурсыЭлектронный каталогВиртуальные выставкиВыставки "Календарь знаменательных дат"Периодические изданияТестыВидео и презентацииНаши буктрейлерыПубличный центр правовой информацииДеятельность ПЦПИНовое в законодательствеКонтактыУслуги\nҺөйөүем доғаһы [Текст] : повесть, хикәйәләр / Гөлсирә Ғайсарова-Ғиззәтуллина. - Офо : Китап, 2017. - 283 б. : портр.\n«Мөхәббәт – ул тормош, тормош – ул мөхәббәт», ти француз мәҡәле. Гөлсирә Ғайсарова-Ғиззәтуллинаның был китабына тупланған әҫәрҙәр тормоштан алынған миҫалдар менән был хәҡиҡәтте тағы ла бер тапҡыр раҫлай. Һөйөү беҙгә төрлө ҡиәфәттә килә, тик уны күрергә һәм аңларға һәләтебеҙ бармы? Ә бит әҙәм балаһының бәхете туранан-тура шуға бәйләнгән. Беҙ иһә байлыҡ тип сабабыҙ, дан көҫәп күҙебеҙ тона, шул арала ваҡ-төйәк ығы-зығылар арҡаһында йолҡҡоланып юҡҡа сыға барған мөхәббәт ғазап эсендә тонсоға. Нескә юмор, нәфис тойғолар, авторҙың бөтмәҫ-төкәнмәҫ һөйөүе менән һуғарылған образдар – был китап үҙенең иғтибарлы уҡыусыһына ысын мәғәнәһендә бәхетле мәлдәр бүләк итергә һәләтле\nАҫыл ынйылар кәрәҙе[Текст] : [шиғырҙар, поэмалар]. - Офо : Китап, 2018. - 326 б.\nҺәр халыҡтың иң оло хазинаһы – һүҙ. Халыҡтың милли ғорурлығын, милли үҙаңын, үҙенең бәҫен һәм ҡәҙерпен һамҡлау һәләтен барыһынан да бигерәк һүҙ сәнғәте тәрбиәләй, барыһынан да нығыраҡ күтәрә, ышаныслы һаҡлай. Быуаттарҙың образлы йылъяҙмаһы булараҡ, шиғриәт халыҡ яҙмышының данлы дәүерҙәрен дә, шанлы ваҡиғаларын да, ҡанлы-зарлы саҡтарын да күңеленә уйып, хәтеренә теркәп йәшәй. Һәр шиғри һүҙе уның йөрәгенән елкендергес кисерештәр һәм ғазаптарҙан һуң тыуған. Башҡортостан Республикаһының 100 йыллығына арналған был баҫма башҡорт шиғриәтенең алтын хазинаһын тәшкил иткән халыҡ шағирҙәрының әҫәрҙәренән төҙөлдө.\nҠолмой, Яҡуп (1918-1994).\nҺайланма әҫәрҙәр : [шиғырҙар, сонеттар, йырҙар, поэмалар] / Яҡуп Ҡолмой. - Офо : Китап, 2018. - 333,  б.\nКүренекле башҡорт шағиры Яҡуп Ҡолмойҙоң тыуыуына 100 йыл тулыу айҡанлы нәшер ителгән “Һайланма әҫәрҙәр” китабына шиғырҙары, сонеттары, поэмалары тупланды. Авторҙың был әҫәрҙәрендә башҡорт халҡының рухи ныҡлығы, үҙ илен, тыуған төйәген мөкиббән яратыуы, тоғролоғо асыҡ сағыла.


Әллә төпһөҙ даръямы “мөхәббәт” тигәндәре? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Әллә төпһөҙ даръямы “мөхәббәт” тигәндәре?\nЙәш саҡта һөйөү ғазаптарын кисермәгән егет йәки ҡыҙ юҡтыр ул. “Мөхәббәт” һүҙен ишетеү менән алыҫта ҡалған йәшлек йылдары күҙ алдына килеп баҫа.\nЭй, мөхәббәт, бөйөк тауҙарға, сикһеҙ офоҡтарға, тәрән диңгеҙҙәргә, сәскәле болондарға тиңләр инем мин һине. Кешелек тарихында донъя сәнғәтенең иң яҡшы әҫәрҙәрен тыуҙырыуға рухландырған ҡөҙрәтле көс тә һин. Легенда һәм йырҙарҙа маҡтап телгә алалар, һин әҙәм балаһын берсә күктәргә күтәрәһең, берсә ғазап утында яндыраһың, берсә батырлыҡҡа, изгелеккә өндәйһең. Кемгәлер ғашиҡ булып, саф тойғо уянған кешенең күңелендә яуызлыҡҡа урын ҡалмайҙыр ул. Һинең алдыңда теҙ сүкмәгән, сихри ҡөҙрәтеңә табынмаған кеше бармы икән, эй, мөхәббәт?!\nКеше ғүмеренең иң гүзәл миҙгеле — йәшлек. Күңелдәрҙә яңы бөрөләнеп килгән таң ысығы һымаҡ саф тойғоларға хыянат итеүҙе лә яратмайһың һин, мөхәббәт. Ҙур маҡсаттарға, ауырлыҡтарҙы еңеү өсөн көрәшергә, еңергә өндәйһең. Күптәрҙе бәхетле иткән дә, хыянатты күрә алмаған да һин, тормош диңгеҙендә дөрөҫ йүнәлеш алыу өсөн дә кәрәкһең.\nҺөйөү, ғашиҡ булыу — изге ғәмәл. Ул бөтә ваҡлыҡтарҙан өҫтөн тора, мөғжизәләр тыуҙырыуға көс бирә. Йәшлектәге үкенесле, ғазаплы уйҙар ҙа һин, мөхәббәт, донъялағы бөтә матурлыҡ та, яҡшылыҡ та һинән яралған, мөхәббәт.\nЛәкин һуңғы осорҙа һөйөү төшөнсәһе төҫһөҙләнә, үҙенең ысын исемен, дәрәжәһен осһоҙлай башлаған кеүек. Хәҙерге йәш егет һәм ҡыҙҙар интернет аша йәки бер-ике осрашып таныша ла бергә йәшәй башлай. Атай-әсәй менән кәңәшләшмәйенсә юл алған тормоштары ныҡлы булмай – төрлө сәбәп табып айырылышыуға килеп етәләр. Ҡыҙғаныс, тыуған балалар етем, атайһыҙ үҫә. Законлы никахҡа инмәйенсә, бергә йәшәүгә өҫтөнлөк биргәндәр ошо хаҡта уйланһын ине.\nТормош булғас, төрлө хәлдәр була: осраған ауырлыҡтарға баш эймәй, бирешмәй көслө рухлы булып, алға ҡарап йәшәй белергә кәрәктер ул. Мөхәббәт иһә – бик ҡәҙерле тойғо, уны яман һүҙҙәрҙән, яңылыштарҙан һаҡлай белергә кәрәк. Бер-береңдән ғәфү үтенеп, үҙ-ара аңлашып йәшәй белгәндә, барыһы ла яҡшы була, сөнки тормош ҡатмарлы ла, ауыр ҙа.\nӘйткәндәр бит, ҡәҙерен белеп йәшәгәндәр өсөн донъя матур ул: һәр иртә ер йөҙөнә алтын ҡояш яҡты нурҙарын һибә, һандуғастар һайрай, сәскәләр күҙен аса, йомшаҡ ел иҫә, йылы ямғыр яуып, сылтырап йылға аға һәм башҡалар... Бына ошо матур донъяға һөйөнөп йәшәргә, эшләргә, нәҫелеңде ҡалдырыу өсөн балалар үҫтерергә, үҙ илеңә хеҙмәт итергә кәрәк.\nҮҫмерҙәрҙең бөтәһе лә мөхәббәттең серен аңлап бөтмәйҙер ул. Шуның өсөн мәктәп программаһында йәш егет-ҡыҙҙарҙы тормошҡа әҙерләү өсөн хис-тойғолар, үҙ-ара мөнәсәбәттәр темаларына ҡағылышлы дәрестәр булһа икән.\nКисә Ғашиҡтар көнө билдәләнде. Ҡорған тормошоғоҙ бәхетле һәм оҙон ғүмерле булһын өсөн, донъя карабында дөрөҫ йүнәлеш алып, матур йәшәгеҙ, ине тип әйтке килә.\nАвтор: Әминә ВАХИТОВА\nРайон: Ғафури районы Ҡотлоғужа ауылы


Өфө амфитеатрында – Башҡорт туйы | ГТРК «Башкортостан» — Новости Уфы и РБ\n25 августа 2015 — 15:25\nӨфө амфитеатрында милли йолаларыбыҙ, ғөрөф-ғәҙәттәребеҙ менән байытылған тамаша – Башҡорт туйы күрһәтелде. Сараны ойоштороуҙа республикабыҙҙың башҡорт мәҙәнәтен өйрәнеүсе белгестәр, танылған актерҙар ҡатнашты.\nКәләш алыу етди эш, шуға ла бөгөнгө тамашаның төп геройҙарының береһе Айнур Утарбаев бер аҙ тулҡынлана. Тамаша уйын ғына булһа ла барыһын да күңеленән үткәрә ул. Кәләшем менән 3 йыл элек өйләнешһәк тә бөгөн ваҡиға яңынан ҡабатлана, ти ул. Сценарийҙы әҙерләүҙә халыҡ мәҙәниәтен өйрәнеүсе белгестәр ҡатнашҡан. Бөтә йолалар ҙа боронғо ғөрөф-ғәҙәттәргә таянып башҡарыла. Ҡыҙ йәшереү, кейәү билбауы тағыу, һандыҡ һатыу кеүек туй күренештәренән тыш кейәү менән кәләшкә йылдамлыҡ, көс һәм саялыҡтарын да күрһәтергә кәрәк ине. Ырыу батырҙары, ағинәйҙәр йәштәргә барыһын да теүәл үтәргә ярҙам итте. Килгән ҡунаҡтар ситтән тамаша ҡылып ҡына ҡалманы милли байрамдың уртаһында ҡайнаны. Ғөрөф-ғәҙәттәр менән байытылған байрам бигерәк тә сит ил ҡунаҡтарының күңеленә хуш килде. Ҡытайҙан килгән туристы ШОС һәм БРИКС саммитары үткән тарихи урындар ҡыҙыҡһындырһа Италия һәм Испания студенттары башҡорт халҡынның йолалары менән яҡындан танышырға тип килгән. Улым һиңә әйтәм киленем һин тыңла, тигәндәй туйҙа ағинәйҙәр, ырыу батырҙары әйткән фәһемле һүҙҙәрҙе байрамда ҡатнашҡан һәр тамашасы күңеленә һала барҙы. Ватан этноауылында башҡорт туйының иң мөһим һәм ҡыҙыҡлы йолалары әле бер нисә тапҡыр күрһәтеләсәк, ти ойоштороусылар. Әммә бөгөн байрамға эләккән тамашасылар үҙе менән башҡорт иленән иң йылы тәьҫораттар алып ҡайтҡандыр.


Туймазы ҡалаһында ер убылған\nБилдәле булыуынса, бөгөн ҡаланың Совет урамында юл япмаһының бер өлөшө ишелгән. Упҡындың киңлеге 4, тәрәнлеге 3 метр ярым тирәһе.\n03 май, 20:53\nӨфөлә йорттарға йылылыҡ биреү туҡтатыла\nҠала хакимиәтенән хәбәр итеүҙәренсә, тиҙҙән йорттарға йылылыҡ биреү туҡтатыласаҡ. 9 май йорттар йылылыҡ менән тәьмин ителһә, 10 май иһә йылы биреү туҡтатыласаҡ.\n08 май, 09:56\nБашҡалала быйылғы йылда 238 күп фатирлы йорттоң ҡыйығын төҙөкләндереү ҡаралған\nБыйылғы йылда ла күп фатирлы йорттарҙы төҙөкләндереү эше дауам итә. Ремонт эштәрен 238 йортта башҡарыу күҙаллана. Билдәләүҙәренсә, эшселәр заманса материалдар ҡулланып, йорт ҡыйыҡтарын алмаштыра.\nСтәрлетамаҡтың Депо урамындағы 19-сы йортто ике идарасы компания бүлешә алмай. Фатир хужалары ла ике фронтҡа бүленгән. Йортта йәшәүселәр ҡыйыҡта капиталь төҙөкләндереү эшләнмәүенә зарлана. Ирегән ҡар, ямғыр һыуҙары өҫкө ҡаттағы фатирҙарға, коридорға аға. Ойошма эшмәкәрлегенә ризаһыҙлыҡ белдереүселәр йортто икенсе идарасы компания ҡарамағына күсергән.\n01 май, 21:17\nӨфөлә торлаҡ-коммуналь хужалыҡтары хеҙмәткәрҙәре өсөн ятаҡ асылды\nБашҡалала торлаҡ-коммуналь хужалыҡтары эшселәре өсөн ятаҡ асылды. 526 кв.метр майҙандағы торлаҡ Бикбай урамындағы егерме ҡатлы йорттоң беренсе ҡатында урынлашҡан.\nРеспублика халҡы быйыл көҙҙән йылылыҡ өсөн ҡулланған ваҡытта ғына түләй башлай. Элек был хаҡ 12 айға теүәл бүленә ине.\nМәҙәни мираҫ статусы капиталь ремонтҡа кәртә булырға тейеш түгел\nБыл турала Рәсәй йәмәғәт палатаһының торлаҡ-коммуналь хужалыҡ, юл һәм төҙөлөш буйынса комиссияһы рәйесе Игорь Шпектор белдерҙе.\n25 апр, 22:57\nСоциаль торлаҡ төҙөлөшө буйынса республиканың күрһәткестәре яҡшы. Был турала Рәсәй йәмәғәт палатаһының торлаҡ-коммуналь хужалыҡ, төҙөлөш һәм юлдар буйынса комиссияһы рәйесе Игорь Шпектор билдәләп үтте.\n24 апр, 20:39\nБашҡортостан Рәсәйҙең иң төҙөк төбәктәре исемлегендә\nБыл турала Рәсәйҙең Төҙөлөш министры Михаил Мень Ялтала үткән халыҡ-ара иҡтисади форумда биргән интервьюһында белдерҙе.\nБөрө ҡалаһының Көньяҡ-көнбайыш, Телеүҙәк биҫтәләрендә йәшәүселәр юлһыҙ интегә. Батҡаҡ урамдарҙан урындағыларға ашығыс ярҙам машинаһы һәм башҡа хеҙмәттәр барып етә алмай. Уҡыусыларға мәктәпкә, бәләкәстәргә балалар баҡсаһына йәйәү йөрөү ҡыйынлыҡ тыуҙыра. Ошондай уҡ мәсьәлә менән Кушнаренко районының Субай ауылынан да беҙҙең редакцияға мөрәжәғәт иттеләр. Цивилизация ҡайҙа тамамлана?\n16 апр, 23:17\nБейектән юғары хаҡ\nӨфө районының Чесноковка ауылында йәшәүселәр юғары хаҡ күрһәтелгән квитанциялар килеүенә зарлана. Урындағы халыҡ электр энергияһы өсөн бер айҙа 30, икенсеһендә - 80 мең түләргә мәжбүр. Быны улар ике йыл элек бағаналарға урынлаштырылған иҫәпләү ҡоролмаларынан күрә. Буй етмәҫлек бейеклеккә ҡуйылған прибор күрһәткестәрен кем контролдә тота\n09 апр, 23:27\nИнтернет аша ғына юлдарҙы ремотлау\nБер йыл элек Өфөлә емерек юлдар картаһы барлыҡҡа килде. Интернеттағы был ресурста һәр кем урамдарҙа хасил булған соҡорҙар тураһында хәбәр итә, уларҙы фотоһүрәткә төшөрөп ебәрә ала.\n07 апр, 21:01\nЗаманса иҫәпләү ҡоролмаһы\nБлаговещен ҡалаһында күп ҡатлы йорттарҙың береһенә пилот проекты сиктәрендә яңы иҫәпләү ҡоролмаһы ҡуйылған. Прибор фатирҙарҙа һыу, электр энергияһы күпме сарыф ителгәнлеген сәғәт һайын күҙәтеп барыу мөмкинлеген бирә. Бынан тыш, күрһәткестәр онлайн режимда уҡ яҙып алына.\n05 апр, 23:09\nҮткән төн эсендә Өфөнән 1000 кубометрҙан ашыу ҡар сығарҙылар\nБаш ҡалабыҙҙың Киров районында актив рәүештә урамдарҙы ҡарҙан таҙарталар.\nЙәнә һыу һүндерәләр\nИртәгә, 28 мартта, Өфөнөң дүрт биҫтәһендә һыуыҡ һыу һүндереләсәк.\nӨфө урамдарының береһен һыу баҫҡан\nБөгөн иртәнсәк Инициатива урамы, 13 адресы буйынса һыу торбаһы йырыла.\nӨфө ҡалаһының урамдарын, йорт ҡыйыҡтарын ҡар һәм боҙлауыҡтан таҙартыу эштәре әүҙем бара\nКөн һайын 950 урам таҙартыусы һәм 150 тракторсы ҡала урамдарын ҡарҙан таҙартыу эштәрен башҡара. Көслө ҡар яуған көндәрҙә уларға башҡа ойошмаларҙан ярҙам килә.


Ауыл халҡын ашлы итеп... | Министерство сельского хозяйства Республики Башкортостан\n» Ауыл халҡын ашлы итеп...\nАуыл халҡын ашлы итеп...\nРәсәйҙең һәм Башҡортостандың атҡаҙанған ауыл хужалығы хеҙмәткәре Павел Ватолин етәкселек иткән “Ленинский” хужалығы төбәктә эре һәм тотороҡло эшмәкәрлек алып барғандарҙан һанала. Бында, нигеҙҙә, үҫемлекселек, малсылыҡ үҫешкән.\n– Уңыш-ҡаҙаныштарыбыҙ етерлек, башҡаларға өлгө булырҙай тәжрибәбеҙ байтаҡ, шуға ла беҙгә кәңәш һорап төрлө тарафтан киләләр, – ти хужалыҡ рәйесе. – Төбәктә тәүгеләрҙән булып яҙғы баҫыу эштәренә тотоноп, ошо арала уны тамамларға ниәтләйбеҙ. Шөкөр, мал ҡышлатыу ҙа уңышлы барҙы, бөгөн мал – йәйләүҙә.\nЙәмғиәт эшсәндәре 10 меңгә яҡын ерҙе эшкәртә, уларҙы минераль ашламалар менән туҡландырғас, көҙ баҫыуҙар мул уңышы менән ҡыуандыра. Бында бөгөн өс ауылдан 176 кеше хеҙмәт урыны тапҡан. Йәштәрҙең туған хужалығын ташламай, ауылды һайлауына етәкселек ҡыуанып бөтә алмай. Ололар менән бер рәттән йәштәр ҙә йәмғиәт үҫеше өсөн ҙур тырышлыҡ һала. Белемле кадрҙарға ла ҡытлыҡ юҡ, күрше ауыл, райондарҙан да эш һорап мөрәжәғәт итәләр икән.\nЙәмғиәттә эш туҡтағаны юҡ, яңы оҫтахана төҙөп ултыртҡандар. Бынан тыш, йылы гараждар, көҙгө муллыҡты һаҡлау өсөн һыйҙырышлы келәттәр сафҡа индерелгән. Хужалыҡтың таҡта ярҙырыу, столяр цехтары ла бар – халыҡҡа ошо тәңгәлдә лә хеҙмәт күрһәтелә. Техника паркы бай, уны яңыртыуға аҡса йәлләмәйҙәр. Һөтсөлөк фермалары һөт, һыу үткәргестәр менән заманса йыһазландырылған, ҡеүәтле һыуытҡыстар продукцияны сифатлы итеп һаҡларға мөмкинлек бирә.\n“Ленинский” хужалығы тоҡомло һыйыр малы үрсетеү менән шөғөлләнә, 1998 йылдан бында яһалма ҡасырыу эше яҡшы ҡуйылған. Бөгөн көтөүҙә ике мең башҡа яҡын ҡара-сыбар тоҡомло һыйыр малы аҫрала. Бынан тыш, сусҡа, йылҡы ла тоталар. Тоҡомло мал үрсетеү менән шөғөлләнгәс, йыл һайын йәмғиәт көтөүҙе йәш таналар менән тулыландыра, 100-ҙән ашыу баш һатыуға сығарыла, уңайлы килешеүҙәр ярҙамында мал иткә оҙатыла.\nХужалыҡтың ярымфабрикаттар, колбасалар етештереү цехы ла уңышлы эшмәкәрлек алып бара. Ауыл халҡын йылы икмәк менән дә тәьмин итәләр. Шуныһы мөһим: цех хеҙмәткәрҙәре продукцияға төрлө өҫтәмә, тәм көсәйткестәр ҡушмай, тик тәбиғи сеймалдан ғына етештерә. Бөгөн бында 20-гә яҡын төрлө ярымфабрикат етештерелә. Халыҡ та яратып һатып ала, сөнки хаҡы әллә ни ҡиммәт түгел. Әҙер продукция “Башҡортостан аҙыҡ-түлеге” сауҙа билдәһе менән район ауылдары магазиндарына ла оҙатыла.\n“Ленинский” хужалығы базаһында былтыр ноябрь айында “Бобин” ауыл хужалығы кооперативы ойошторғандар. Әле уға 17 пайсы ингән, ә “Ленинский” хужалығы юридик шәхес булараҡ теркәлгән. Ошо база нигеҙендә пайсылар ярымфабрикаттар етештереү менән шөғөлләнә, ҡуртымға бина, продукция етештереү өсөн ҡеүәтле ҡоролмалар һатып алғандар. Бында хәҙер алты кешегә эш урыны булдырылған. Грант алыуға ла өлгәшкәндәр: дәүләттән бүленгән аҡсаға заманса ҡоролма алғандар.\nӘле цех хеҙмәткәрҙәре көнөнә өс мең тоннаға яҡын ит эшкәртеп, 700 килограмм продукция етештерә. Әҙер продукция район ауылдарына һатыуға сығарыла.\n– Эшләргә дәрт-дарман етерлек. Шөкөр, сифатлы һәм шул уҡ ваҡытта осһоҙ продукция етештереү өсөн бөтә мөмкинлектәр бар, ҡулланыусылар ҙа беҙҙең аҙыҡ-түлекте яратып һатып ала, – ти кооператив рәйесе Алена Елисеева. – Киләсәктә яңы ҡоролмалар һатып алыу, продукция төрлөлөгөн арттырыу, икмәк бешереү цехы асыу күҙаллана.\nАвтор: Гөлдәр ЯҠШЫҒОЛОВА. Айрат Нурмөхәмәтов фотоһы. Башҡортостан гәзите.


Бала күңеле - GTRK.TV — Новости Уфы и РБ\n28 декабря 2018 ГТРК «Башкортостан»\nРеспублика клиник балалар дауаханаһының онкология һәм гемотология бүлегендә дауаланған балалар өсөн яңы йыл байрамы ойошторолдо. Балаларҙы Ҡыш бабай менән Ҡарһылыу ҡотланы. Алһыу Суфиянова дауам итә. 4 йәшлек Милена ҡыш бабайға хат яҙып, ҡурсаҡ һораған. Ҡыҙҙың теләге бойомға ашты, ҡыш бабай бүләкте үҙе килтереп бирҙе. Баш мейеһе шеше – Милена ошондай диагноз менән йыл ярым көрәшә. Азалияның сире иһә донъяла бик һирәк осрай. Ҡатмарлы сирҙәрҙән дауаланған балалаларҙың иң ҙур теләге – һауығыу. Ҡҡыш бабайға яҙған хаттарында ла улар үҙҙәренә һәм шулай уҡ ҡыш бабайға сәләмәтлек теләгән.Ҡыш бабай һәм ҡарһылыу менән бергә хәйриә фонды ла балаларға төрлө бүләктәр әҙерләгән. Мәрхәмәтле ханым яҙмыш һынауына дусар булған 2 йәшлек Самираға ҡурсаҡ йорто эшләгән.Һәр бүләк шәхсән. Балалар үҙҙәре теләгән уйынсыҡтарҙы алып шатланды. Бәләкәстәр көн һайын ҡот осҡос сирҙәр менән көрәшергә мәжбүр. Ошондай байрамдар, Ҡыш бабай һәм Ҡарһылыуҙың теләктәрҙе бойомға ашырыуы ла киләсәккә өмөт өҫтәй.Дауаханалағы иң кескәй пациентҡа ни бары 3 ай ғына. Һәр ата-әсә, табиптар балаларҙың һау-сәләмәт киләсәгенә ҙур өмөт бағлай, ышаныс менән йәшәй.


Бөгөн Ҡариҙел районында Өфө йылғаһы аша яңы күпер файҙаланыуға тапшырылды - Bash.News\nБөгөн Ҡариҙел районында Өфө йылғаһы аша яңы күпер файҙаланыуға тапшырылды https://bash.news/news/107802_bgn_ariel_rajonynda_f_jylay_asha_yay_kper_fajalanyua_tapshyryldy\nЮл мәшәҡәттәре артта ҡалды. Башҡортостандың 100 йыллығына арнап төҙөлгән объектты урындағы халыҡ күптән көтә ине. Сөнки әлегә тиклем уларға понтон күперҙән, ә ҡыш айҙарында боҙ өҫтөнән йөрөргә тура килде. Юбилей объектын асыу тантанаһынан БСТ каналы хәбәрсеһе Илдар Байбулатов әҙерләгән репортаж.\nБына ул Ҡариҙел районы өсөн тарихи ваҡиға. Башҡортостан башлығы Радий Хәбиров яңы төҙөлгән күперҙән автомобилдәр хәрәкәтенә старт бирҙе. Тура видеобәйәнеш аша ул тантанаға йыйылыусы халыҡты күләмле проектың тормошҡа ашырылыуы менән тәбрикләне.\nӘйтергә кәрәк, был көндө урындағы халыҡ оло түҙемһеҙлек менән көтөп алған. Сөнки әлегә тиклем уларға Өфө йылғаһының икенсе ярына сығыу ҙур мәшәҡәттәр тыуҙырған. Яҙлы-көҙлө понтон күперҙән, ҡыш айҙарында боҙ өҫтөнән йөрөү хәүефле, шул уҡ ваҡытта өҫтәмә сығымдар ҙа талап иткән.\nСафҡа ингән 328 метр оҙонлоғондағы ҡоролманан тыш, 10 километрға һуҙылған Бөрө-Таҫтүбә-Һатҡы юлы ла файҙаланыуға тапшырылды. Белгестәр әйтеүенсә, күперҙең бер өлөшө һаналған был участка, төньяҡ-көнсығыш төбәктәрҙе республиканың үҙәк райондары менән берләштереүгә тәүге аҙым булып тора. Сөнки киләсәктә оло юл ике федераль трассаға, «Яңауыл» станцияһына, Бөрө һәм Дүртөйлө йылға порттарына илтер тип көтөлә.\nТөҙөлөш эштәре ике йыл ярымға һуҙылған һәм ул артабан да дауам итәсәк. Проект тулыһынса ғәмәлгә ашырылғандан һуң республикала транспорт бәйләнеше яңы кимәлгә күтәреләсәк, ти белгестәр.


Туған телеңде белеү донъяға ҡарашты киңәйтә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Башҡорт донъяһы » Туған телеңде белеү донъяға ҡарашты киңәйтә\nБашҡорт телен һаҡлау һәм үҫтереү буйынса фонд төҙөлдө, Башҡортостан Башлығының гранты булдырылды.\nПланетала ике аҙна эсендә бер телдең юҡҡа сығыуына ышанаһығыҙмы? Башҡа һыймаҫлыҡ хәбәр бит! Йөҙ, илле, улай ғына ла түгел, хатта ун, биш кеше генә аралашҡан телдәр бар. Уларҙың киләсәген кем хәстәрләргә тейеш?\nӨфөлә Рәсәй Президенты ҡарамағындағы Гражданлыҡ йәмғиәтен үҫтереү һәм кеше хоҡуҡтарын яҡлау буйынса советтың күсмә ултырышы булды. Уның сиктәрендә “Торатау” конгресс-холында Рәсәйҙәге Аҫаба халыҡтарҙың халыҡ-ара телдәр йылына арналған “Башҡортостан халыҡтары телдәре – республиканың милли ҡаҙанышы” тигән форум ойошторолдо.\nСара балаларҙың сағыу сығышы менән башланды – кескәйҙәр ҡатнашыусыларҙы ун телдә сәләмләне.\nБашҡортостан Башлығы хакимиәтенең Ижтимағи-сәйәси үҫеш идаралығының милли сәйәсәтте тормошҡа ашырыу бүлеге мөдире Ришат Сабитов сарала ҡатнашыусыларға республикабыҙ етәкселегенең сәләмен еткерҙе.\n– 2019 йыл барыбыҙ өсөн дә иҫтәлекле – ул Башҡортостандың 100 йыллығы менән бәйле, – тине Ришат Хажиғәле улы. – Бынан тыш, быйыл арҙаҡлы шәхес Мостай Кәримдең тыуыуына 100 йыл тулыуҙы ла билдәләйәсәкбеҙ.\nХанты-Манси ҡалаһында ойошторолған “Рәсәйҙә аҫаба халыҡтарҙың телдәре йылы” халыҡ-ара форумында ил Президенты Владимир Путин ҡатнашты. “Аҫаба халыҡтарҙың теле, күркәм йолалары, ғөрөф-ғәҙәттәре, хужалыҡ тәртибе – беҙҙең дөйөм ҡаҙанышыбыҙ, улар Рәсәйҙең мәҙәни, этник күп төрлөлөгөн һәм төп байлығын тәшкил итә”, – тип Ришат Сабитов Владимир Владимировичтың сығышынан өҙөк килтерҙе.\nРәсәй Президенты ҡарамағындағы Гражданлыҡ йәмғиәтен үҫтереү һәм кеше хоҡуҡтарын яҡлау буйынса совет ағзаһы Андрей Бабушкин Википедиянан асып башҡорттар һәм эстондар, һәр береһе тураһында күпме мәҡәлә барлығын белешкән. Башҡорттар эстондарға ҡарағанда халыҡ һаны буйынса күпселекте тәшкил итһә лә, яҙмаларҙың аҙ булыуы уны аптырашта ҡалдырған.\nБыл нимә тураһында һөйләй? Башҡорт теле һағында үҙебеҙ тормаһаҡ, кем уны хәстәрләр? Уны үҫтереү һәм байытыуға һәр беребеҙ тамсылай булһа ла өлөш индерергә тейешбеҙ бит.\n– Бөгөн туған телдәрҙе белеү – кешелек донъяһының талабы, сөнки үҙ телеңдә һөйләшә, яҙа, аралаша, уҡый белеү хәҙерге ваҡытта мәҙәниәтле, интеллигент, ҡыҫҡаһы, замана йәш кешеһенең визит карточкаһы булырға тейеш, – тине Рәсәй Дәүләт Думаһы депутаты, Башҡортостан халыҡтары ассамблеяһы советы рәйесе Зөһрә Рәхмәтуллина.\nБашҡортостан – халыҡ-ара дуҫлыҡ тәңгәлендә бүтәндәргә өлгө. Белем усаҡтарында туған телдәрҙә уҡытыу ойошторолған, балалар туған телен өйрәнә, был йәһәттән бер ниндәй ҙә ҡаршылыҡтар юҡ. Республикабыҙҙа бер нисә телдә гәзит-журналдар баҫыла, милли матбуғат үҫеш кисерә.\nБашҡортостанда Башҡорт телен һаҡлау һәм үҫтереү буйынса фонд төҙөлдө, Башҡортостан Башлығының гранты булдырылды. Туған телебеҙҙе өйрәнеү буйынса һәр яҡлап та шарттар тыуҙырылған. Мөмкинлектәрҙе тулыһынса файҙаланырға ғына кәрәк.\nТотош уҡырға 1941\nТотош уҡырға 1657\nТотош уҡырға 1 381\nТотош уҡырға 11 066


Төбәктә «Башагро» интернет-проектын ғәмәлгә ашырыу башлана // Иҡтисад | новости башинформ.рф\nТөбәктә «Башагро» интернет-проектын ғәмәлгә ашырыу башлана\n9:56, 5 мая 2016 Иҡтисад\nТөбәктә «Башагро» интернет-проектын ғәмәлгә ашырыу башлана Фото: Олег Яровиков\nӨФӨ, 2016 йыл, 5 май. /«Башинформ» мәғлүмәт агентлығы, Галина Бахшиева/.\nБашҡортостанда «Башагро» сауҙа майҙансығын үҫтереү буйынса берлектәге проектты ғәмәлгә ашырыу башлана. Проект Башҡортостан Ауыл хужалығы министрлығы, Сауҙа-сәнәғәт палатаһы, Сауҙа һәм ҡулланыусылар хоҡуғын яҡлау буйынса дәүләт комитеты, Иҡтисади үҫеш министрлығы һәм «Берҙәм электрон сауҙа майҙансығы» акционерҙар йәмғиәте ярҙамында тормошҡа ашырыласаҡ.\nЭксперттар һүҙҙәренсә, яңы сауҙа майҙансығы етештереүсе һәм һатып алыусы араһында тура бәйләнеш булдырырға мөмкинлек бирәсәк.\nБашҡортостан Ауыл хужалығы министрлығының матбуғат хеҙмәтендә хәбәр итеүҙәренсә, теләгән һәр кем ошо ресурста бушлай теркәлә һәм эш башлай ала. Ресурстың мөмкинлектәре менән бында танышырға мөмкин.\nМайҙың икенсе яртыһында «БашАгро» майҙансығында эш башларға теләүселәр өсөн өйрәтеүсе семинар уҙғарыу күҙаллана.\nТәү сиратта «БашАгро» майҙансығы — продукцияны аралашсыһыҙ һатыуҙың ышаныслы каналы, һатып алыусыларҙың күплеге, продукцияны төбәк етештереүселәренән туранан-тура һатып алыу, тауар һәм етештереүсе тураһында тулы мәғлүмәт.\nТеги: ауыл хужалығы,проекттар,сауҙа майҙансығы,башагро


Донъя – йоҙаҡ, асҡысы – белем » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Донъя – йоҙаҡ, асҡысы – белем\nӘ белем аҡсаға һатыламы?\nЗаманы шундай – ҡәҙерле балаң мәктәп йәшенә еттеме, уйлана башлайһың: ҡайҙа, нисек уҡытырға, Берҙәм дәүләт имтиханын лайыҡлы тапшырырлыҡ итеп әҙерләгән ниндәй белем усағын һайларға? Эйе, хәҙерге ата-әсәләрҙең теләк-талабы беренсе класҡа барғанда уҡ билдәле, сөнки һуңғы йылдарҙа БДИ һәр үҫмер өлөшөнә төшкән тәҡдиргә, киләсәкте билдәләгән оло һынауға әүерелде. Уның тирәләй бәхәстәр әле лә тынмай, шул уҡ ваҡытта имтиханды һәр йәһәттән камиллаштырыуҙың да туҡтағаны юҡ – йылдан-йыл яңылыҡтар өҫтәлеп тора. Киләсәктә, ғөмүмән, имтихан тапшырасаҡ фәндәрҙең һанын һәм төрҙәрен арттырыу күҙаллана, шуға күрә баланың ниндәй мәктәптә белем алыуы уғата мөһим.\nНи көткәнегеҙҙе билдәләгеҙ\nОшо урында бер танышым менән булған һөйләшеү иҫкә төштө. Өс йәше тулыу менән ул ҡыҙын ифрат популяр булған шәхси өҫтәмә белем биреү үҙәгенә йөрөттө. Артабан балаларҙың ошо уҡ учреждениеның башланғыс мәктәбенә барыуын күҙаллаған программа, әлбиттә, арзандан түгел ине. Балаларҙы мәктәптә уҡытыу тәжрибәм барлығын белеп, ул минән кәңәш һораны:\n– Нисек уйлайһың, баланы беренсе класҡа шәхси мәктәпкә бирергәме, әллә муниципаль мәғариф учреждениеһын һайларғамы? Әлеге шәхси мәктәптә бер класта 12 – 15 бала буласаҡ, ә ҡәҙимгелә – утыҙҙан ашыу.\nТәүге сиратта, кеҫә яғын уйлауын, был ғәмәлдең бик үк арзандан түгеллеген, бала үҫкән һайын сығымдарҙың да артҡанын иҫәпкә алыуын билдәләнек. Ҡыҫҡаһы – шәхси мәғариф учреждениеһы хеҙмәттәрен түләргә хәлегеҙҙән киләме – иң тәүҙә шуны уйлау фарыз. Белем сифатына килгәндә, муниципаль мәктәптән һәм шәхси мәғариф учреждениеһынан ни көткәнде баштан уҡ аныҡ билдәләгеҙ.\nПроблема, һис шикһеҙ, көнүҙәк. Нисек кенә булмаһын, муниципаль мәктәптәрҙә (бигерәк тә баш ҡалала) урын етмәүе, мәғариф учреждениеһының бер нисә сменала эшләүе ҡайһы бер ата-әсәне шикләнергә мәжбүр итә: иркенерәк шарттар тәҡдим иткән шәхси учреждениела бала өсөн яҡшыраҡ булмаҫмы? Ошонан сығып, шәхси мәктәптәрҙе муниципаль учреждениелар менән сағыштырып ҡарарға булдыҡ.\nШулай итеп, юридик йәһәттән шәхси учреждениелар муниципаль булғандарҙан түбәндәгеләр менән айырыла: уларҙың ойоштороусылары – физик шәхестәр йәки ойошмалар, уҡыу йорто эшмәкәрлеген ата-әсәләр финанслай. Шулай уҡ, әгәр шәхси мәғариф учреждениеһының дәүләт аккредитацияһы һәм лицензияһы бар икән, ул ҡала ҡаҙнаһынан да өҫтәмә финанслау ала. Муниципаль мәктәптәр иһә ҡала ҡаҙнаһы иҫәбенә көн күрә, уларҙың ойоштороусылары – муниципаль власть органдары.\nӘлбиттә, шәхси һәм муниципаль белем биреү учреждениеларының эшмәкәрлеге дәүләт ҡануниәте тарафынан көйләнә, әммә бөтәһе лә Рәсәй Мәғариф министрлығы раҫлаған белем биреү программалары һәм Федераль дәүләт белем биреү стандарттары нигеҙендә эшләй тип әйтеп булмай. Күпселек осраҡта шәхси учреждениелар баланың шәхесен үҫтереү, белем биреү йәһәтенән альтернатив программалар ҡуллана, мәктәптәге тәртип мәсьәләләренә лә күнегелгән күҙлектән ҡарамай (мәҫәлән, ҡайһы бер учреждениеларҙа дәрестәрҙең, тәнәфестәрҙең булмауы, балаларҙың үҙ иркендә шөғөлләнеүе, уҡыу процесының мәҙәни-спорт саралары менән аралашып барыуы ихтимал һәм башҡалар).\nӘйтергә кәрәк, аккредитацияһы һәм лицензияһы булған шәхси мәктәптәрҙең уҡыусылары Берҙәм дәүләт имтиханын район буйынса раҫланған график һәм эш теҙмәһенә ярашлы дөйөм нигеҙҙә тапшыра, урта дөйөм белем алыу тураһында аттестат ала. Әммә ХI класҡа тиклем уҡытҡан бындай мәктәптәр беҙҙең республикала бер нисәү генә, күпселеге баш ҡалала урынлашҡан. Шуға күрә төп айырманы белегеҙ: балағыҙҙы барлыҡ дәүләт стандарттарына яуап биргән шәхси учреждениеға алып барырға йыйынаһығыҙмы, әллә белем биреүҙән бизнес яһаған, табыш алыуҙы тәүге урынға ҡуйған эшҡыуарҙарғамы?\nХәҙер реклама заманы: яңғырауыҡлы исем, балағыҙҙан гений яһарға вәғәҙә иткән “алдынғы” программалар киләсәккә бер ниндәй ҙә гарантия бирмәй.\nБыйыл 1 сентябрҙә баш ҡала мәктәптәренә 117 мең уҡыусы, шул иҫәптән 13 989 бала беренсе класҡа барҙы. Ошо рәткә шәхси мәғариф учреждениелары уҡыусылары ла ингән: дөйөм нисбәттә уларҙың һаны бер процентҡа ла тулмай. Шулай итеп, белем биреү өлкәһендә үҙ хеҙмәтен тәҡдим иткән шәхси ойошмалар һәм уларҙың хеҙмәтенә булған ихтыяж бар, мәгәр был ғәмәлде йәмғиәт ҡоролошона тәьҫир яһарлыҡ күренеш тип атарға иртәрәк: халыҡтың күпселеге классик муниципаль мәктәптәргә өҫтөнлөк бирә. Шул уҡ ваҡытта, “финанс көрсөгө” тип күп һөйләргә яратһалар ҙа, белем биреү хеҙмәтен тәҡдим иткән бизнестың ярайһы уҡ уңышлы эшләгәнен, ул ғына түгел, йыл һайын тиерлек белем биреү киңлегендә яңынан-яңы учреждениелар барлыҡҡа килеүен дә инҡар итеп булмай.\nХәйер, “шәхси мәктәптәр” тип дөйөмләштереп әйтһәк тә, улар бер-береһенән ҡырҡа айырыла. Белем биреү алымдары, шарттары менән дә, хаҡтары менән дә, тигәндәй... Дөйөм һыҙат: барыһында ла сит телдәрҙе тәрәндән өйрәтәләр һәм, кәрәк икән, бала менән көноҙоно шөғөлләнәләр (аҡса түләгеҙ генә: ашаталар, дәрес әҙерләүҙе ойошторалар, күңелле ял тәҡдим итәләр һ. б.).\nӘ бына белем биреү алымдары беҙ күнеккәндән, ысынлап та, йыраҡ: мәҫәлән, бәғзе мәктәптәрҙә вальдорф педагогикаһын (бала шәхесен асыуға йүнәлтелгән; ҡәҙимге дәрестәр юҡ, ғаилә мөхитенә оҡшаш, йылы, үҙенсәлекле шарттарҙа тәбиғи материал менән шөғөлләнеү, фантазияға этәргес биреү) үҙ итәләр. Монтессори алымын ҡулланған учреждениеларҙа иһә бөтөнләй кластарға бүленеш юҡ, һәр бала үҙенә ярашлы тип тапҡан төркөмдә аралаша, уйнай, өйрәнә, парталарҙа ултырыу ҡаралмаған.\nӘлбиттә, шәхси мәктәптәр араһында традицион программаларҙы ҡулланғандар ҙа бихисап, әммә уларҙа өҫтәмә белем биреүгә ҙур иғтибар бүленә. Юғары уҡыу йорттарында ҡулланылған белем биреү системаһын үҙләштергән мәктәптәр ҙә бар: мәҫәлән, йыл башында уҡыусыға “зачетка” бирелә, ул фән буйынса ярты йыл эсендә аттестация үтергә һәм тейешле баһа алырға тейеш.\nҠыҫҡаһы, шәхси мәктәптәр бер-береһенә оҡшамаған һәм ата-әсәләр уларҙы төрлө сәбәптәр буйынса һайлай. Мәҫәлән, өҫтә телгә алғандарҙың береһе – уҡыусылар һаны норманан күпкә артып киткән муниципаль мәктәптәрҙә тығыҙ ҙа, тынғыһыҙ ҙа. Бер үк стеналарҙан сыҡмайынса спорт, музыка һәм башҡа йүнәлештәр буйынса тәрәндән шөғөлләнеү мөмкинлеге лә балаһын төрлө яҡлап үҫтерергә ниәтләгән ата-әсәне түләүле учреждениеларға алып килә.\nЯбай итеп әйткәндә, шәхси мәктәпкә өҫтөнлөк биргән ата-әсәнең теләге былай: баламды айырым йылы мөхиттә уҡытығыҙ, логопед, психолог һәм башҡа белгестәр менән тәьмин итегеҙ, шул уҡ ваҡытта муниципаль мәктәптәрҙә уларҙың йәштәштәрен нимәгә өйрәтәләр, шуға тағы ла яҡшыраҡ өйрәтегеҙ, ә беҙ түләрбеҙ, сөнки ғаиләнең маҡсаты – баланың карьераһы. Ә карьераның тәүге аҙымы – абруйлы юғары уҡыу йортона инеү... Бында иһә бәхәсләшергә урын юҡ: муниципаль мәктәптәр баланы теләһә ҡайһы уҡыу йортона һәр йәһәттән күпкә уңышлыраҡ әҙерләй, быны рәсми статистика ла күрһәтә.\nХәйер, эш, бәлки, финанс мөмкинлектәрендәлер: улар киң булғанда, кеше, ғөмүмән, яҡшыраҡ, сифатлыраҡ ғәмәлдәргә өҫтөнлөк бирергә тырыша бит. Тик был осраҡта шәхси мәктәп түләүсенең ышаныс-өмөттәрен аҡлаймы – быныһы инде икенсе мәсьәлә.\nХаҡтар тигәндән, улар төрлөсә: айлыҡ түләү 12 мең һумдан башлана һәм унан күпкә юғарыраҡ булыуы ихтимал. Тәүге ҡарамаҡҡа, был асыҡ мәғлүмәт: интернет селтәрендә баш ҡаланың шәхси мәғариф учреждениелары хаҡында ла, уларҙағы хаҡтар буйынса ла мәғлүмәт табырға мөмкин. Тик был һандарҙың теүәл генә икәнлегенә ышаныуы ҡыйын, сөнки һәр учреждениеның үҙ бонус, ташлама системаһы бар, улар бер ғаиләнән нисә бала һәм нисә йыл уҡыуға бәйле тәҡдим ителә, унан тыш, шәхси мәғариф учреждениеһына уҡырға ингәндә бер тапҡыр түләнә торған иғәнә була, уның күләмен һәр мәктәп үҙе билдәләй. “Бағыусылар ярҙамы” тигән төшөнсәне лә инҡар итеп булмай: ғәҙәттә, ҡалыныраҡ кеҫәле атай-әсәйҙәр шәхси мәктәпкә даими финанс ярҙамы күрһәтеп тора.\nӘйткәндәй, Өфөлә эшләгән шәхси мәғариф учреждениеларының бармаҡ менән һанарлығы ғына балаларҙы ХI класҡа тиклем уҡыта. Ул ғына түгел, түләүле мәктәптәрҙең күбеһе мәктәпкәсә тиклем һәм башланғыс кластар программалары буйынса эшләй. Артабанмы? Артабан ошо учреждениеларҙа төрлө алымдар буйынса белем алған балалар барыбер муниципаль мәктәпкә әйләнеп килергә һәм дөйөм нигеҙҙә Берҙәм дәүләт имтихандарын тапшырырға тейеш килеп сыға.\nХалыҡ араһында шәхси учреждениелар тураһында ҡапма-ҡаршылыҡлы мәғлүмәт күп, дөйөмләштереп алғанда, бәғзеләр бындағы балалар “теплица” шарттарында тәрбиәләнә, аҙаҡ уларға йәмғиәттә үҙ урынын табыу ҡыйыныраҡ була тигәнерәк юҫыҡта фекерләй. “Байҙарҙың үҙ донъяһы” тип ҡараусылар ҙа юҡ түгел. Шул уҡ ваҡытта балаһына фәҡәт айырым шарттар булдырыуҙы өҫтөнлөклө шарт тип ҡуйғандар, шуның өсөн шәхси уҡыу йортон һайлағандар ҙа бар. Рәсми мәғлүмәттәр буйынса, түләүле белем биреү учреждениеларында белем алған балаларҙың күбеһе – етеш ғаиләләрҙән, тимәк, уларҙың яҡынса бер социаль ҡатламға ҡарауын инҡар итеп булмай. Ҡағиҙәнән тайпылыштар була, әммә улар үтә һирәк.\nМәктәп йылдары оҙаҡ, ә донъя үҙгәреп тора. Бер көн килеп ғаиләнең финанс хәле хөртәйеп китһә, нимә эшләргә? Түләү проблемаһы юҡҡа сыҡмай бит? Төрлө мәктәптәрҙә был проблеманы төрлөсә хәл итәләр. Ҡайһы бер шәхси учреждение вәкилдәре күп балалы ғаиләләргә, инвалид бала тәрбиәләгәндәргә махсус ташламалар барлығын белдерҙе, әммә түләүҙәр менән тотҡарлыҡ ваҡытлыса булғанда ғына хәлде аңлап ҡабул итәсәктәрен билдәләне.\nӘлбиттә, һәр ата-әсә балаһы өсөн иң камил, һәр йәһәттән бар талаптарға яуап биргән мәктәпте табырға тырыша. Бының өсөн ул ҙур аҡса түләргә лә, алыҫ араға йөрөтөргә лә, мәктәп тормошонда әүҙем ҡатнашырға ла әҙер. Әммә һеҙҙең барлыҡ талаптарығыҙға яуап биргән “дөрөҫ” мәктәп буламы? Шәхси учреждениеға барырға йыйынаһығыҙ икән, аҡсаны ни өсөн түләргә әҙерһегеҙ: йылы мөхит, шәхси мөғәмәлә, әллә сифатлы, яҡшы белем өсөнмө? Иң тәүҙә ошо һорауҙарға яуап бирегеҙ, сөнки мәктәпте әлегә үҙаллы ҡарар ҡабул итә алмаған балағыҙ түгел, ә тап һеҙ һайлайһығыҙ, тимәк, үҙ ҡараш-уйҙарығыҙҙан, кимәлегеҙҙән сығып эш итәһегеҙ. Башҡаларҙың фекеренә ҡолаҡ һалырға, учреждение сайтына инеп, документтар, уҡытыусылар коллективы, мәктәп ҡаҙаныштары менән танышырға ла онотмағыҙ.\nЗаконға ярашлы, шәхси мәктәптәрҙең береһе лә белем биреү эшмәкәрлегендә лицензияһыҙ эшләй алмай. Уны ҡайҙа ҡарарға? Мәктәптең сайтында йәки учреждениеның махсус стендтарында документ мотлаҡ булырға тейеш. Уның ысын икәнлеген нисек тикшерергә? “Рособрнадзор” сайтына инеп, “Лицензияларҙың йыйылма реестры” бүлеген ҡарағыҙ, унда документ номерын индерегеҙ. Әгәр ошо ғәмәл һөҙөмтә бирмәне икән, шикләнергә урын бар.\nЛицензиянан тыш, мәктәптең башланғыс, төп һәм тулы урта белем биреү өсөн дәүләт аккредитацияһы булырға тейеш. Был документты алыу өсөн бинаның ҙурлығы, ундағы шарттар, хәүефһеҙлек, СанПиН буйынса бихисап талаптарҙы үтәү мотлаҡ, белем биреү программалары ла дәүләт талаптарына яуап бирергә тейеш. Ойоштороусылар раҫлаған мәктәп уставы, мәктәп эшмәкәрлеге тураһында отчет һәм башҡа мөһим ҡағыҙҙарҙы ла иҫәптән сығармағыҙ, сөнки аҡса түләп бала уҡытырға йыйынған кешенең нимә өсөн түләйәсәген белергә тулы хоҡуғы бар.\nНисек кенә булмаһын, бала өйҙәге мөхиттә, ата-әсә тәьҫирендә тәрбиәләнә. Маҡсатлылыҡ, үҙ-үҙеңә ышаныс, белем алыуға ынтылыш, коллективта уртаҡ тел таба белеү кеүек ыңғай сифаттар ҙа – ғаиләнән. Булдыҡлы бала иң ябай ауыл мәктәбендә уҡып та, Берҙәм дәүләт имтиханын уңышлы тапшырыуы, иң абруйлы уҡыу йортона инеп китеүе ихтимал, ә башында ел уйнағаны алтындан ялатылған китап тотторһаң да, асып ҡарамаҫ...\nҠыҫҡаһы, Берҙәм дәүләт имтиханында юғары балл алыу өсөн шәхси мәктәптә уҡыу мотлаҡ түгел. Финанс мөмкинлектәрегеҙ бар икән, һис шикһеҙ, ҡәҙерле балағыҙҙы матди йәһәттән ҡулайлыраҡ һәм яҡшыраҡ булған белем усағына бирә алаһығыҙ. Әммә был уның Берҙәм дәүләт имтиханын уңышлы тапшырып, теләгән юғары уҡыу йортона бер проблемаһыҙ инеп китеүен һис гарантияламай. Ғөмүмән, БДИ буйынса юғары балл йыйыу өсөн шәхси мәктәптә уҡыу мотлаҡ түгел. Статистика мәғлүмәттәре буйынса, Рәсәйҙә 800-ҙән ашыу шәхси мәктәп бар. Уларҙа илдең дөйөм уҡыусылар һанының ике (!) процентына яҡын балалар ғына белем ала.\nҒөмүмән, рәсми рейтингтарҙа (төрлө кимәлдәге олимпиадаларҙың, сығарылыш уҡыусыларының БДИ һөҙөмтәләре буйынса) шәхси мәктәптәрҙең уңыштары күренмәй, киреһенсә, иң башлылар, уңғандар муниципаль белем биреү усаҡтарында уҡый, белемен камиллаштыра, маҡсаттар ҡуя, алға ынтыла.


"Тамыр" балалар һәм үҫмерҙәр телеканалында "Тыныслыҡ - теләгебеҙ" исемле диск донъя күрҙе\nАудиойыйынтыҡ билдәле башҡорт яҙыусыларының Бөйөк Ватан һуғышы йылдары тураһындағы әҫәрҙәренән төҙөлгән. Уларҙы республиканың халыҡ артистары уҡыған.\nБашҡортостандың халыҡ артисы Рәмзиә Хисамова хикәйәне бар күңелен һалып, һәр кемдең йөрәгенә үтеп етерлек итеп уҡый. Әҫәр ҙә тап шуны талап итә. "Тамыр" телеканалы коллективы баҫтырып сығарған диск эстәлегенә Раил Байбулатовтың "Күңел күҙҙәре" хикәйәһе юҡҡа һайланмаған. Ул мәктәп тормошон һүрәтләй. Әҫәрҙә әҙәп-әхлаҡ мәсьәләләре, балаларҙың яҡшыны насарҙан айыра белеүе, холоҡтар формалашыуы күтәрелә.\nДиск Ноғман Мусин, Әнүәр Бикчәнтәев, Кирәй Мәргән, Зәйнәб Биишева, Мостай Кәрим, Азамат Ҡәҙерғолов кеүек яҙыусыларҙың әҫәрҙәренән тупланған. Хикәйә, повестарҙан өҙөктәрҙе билдәле халыҡ артистары уҡый. Был аудиойыйынтыҡ бер яҡтан илһөйәрлек, Ватанға һөйөү тойғоһон асып һалһа, икенсенән башҡорт әҙәбиәтенә һөйөү тәрбиәләй.\nӘйткәндәй, "Тыныслыҡ - теләгебеҙ" исемле диск һатыуға тип сығарылмаған. Уға "Тамыр" телеканалы ойошторған конкурс-сараларҙа, тура эфир программаһында уйнатылған уйындарҙа ҡатнашып эйә булырға мөмкин.


Республика парламентарийҙары асыҡ тауыш биреү режимына күсергә планлаштыра // Сәйәсәт | новости башинформ.рф\nРеспублика парламентарийҙары асыҡ тауыш биреү режимына күсергә планлаштыра\n16:02, 11 апреля 2013 Сәйәсәт\nДәүләт Йыйылышы депутаттары алдағы пленар ултырышта парламент эшмәкәрлеге регламентына үҙгәрештәр индерәсәк. Уларға ярашлы, парламентарийҙар асыҡ тауыш иреү режимына күсәсәк.\nБР Дәүләт Йыйылышының матбуғат хеҙмәтенән билдәләүҙәренсә, асыҡ тауыш биреү һәр депутаттың теркәлеүен күҙ уңында тота, тауыштар электрон система ярҙамында иҫпләнәсәк. Алынған мәғлүмәт нигеҙендә тауыш биреү һөҙөмтәләре менән ҡуша исемлектәр формалаштырыу һәм баҫтырыу планлаштырыла. Улар шулай уҡ стенограммалар һәм протоколдарҙа, республика киң мәғлүмәт сараларында сағылыш табасаҡ.\nДәүләт Йыйылышы рәйесе Константин Толкачев һүҙҙәренсә, үҙгәрештәр закондар сығарыу органы эшмәкәрлегенең асыҡлығын тәьмин итеү маҡсатында индерелә.\n— Һәр депутат һайлаусыларына ниндәйҙер вәғәҙәләр бирә, һәм улар депутаттың теге йәки был мәсьәләгә ҡарата ниндәй ҡарашта булыуы, нисек һәм ни өсөн тауыш биреүе тураһында хәбәрҙар булыу мөмкинлегенә эйә булырға тейеш. Бындай сара депутаттарҙың халыҡ алдында яуаплылығын арттырасаҡ, — тип һыҙыҡ өҫтөнә алды спикер.


26 Март 2020, 22:00\nХәйерле кис, дуҫтар!Ай уйынының аҙағына ла етеп киләбеҙ. Көн дә һорауҙарға яуап эҙләп, табып, беҙҙең менән ҡалыуығыҙға бик шатбыҙ! Ҡайһы берәүҙәрегеҙ төндәр буйы уйлап сығып, төн уртаһында ла яҙып ебәрә беҙгә. Һеҙҙең башығыҙҙы эшләтерлек һорауҙар табыуыбыҙға беҙ ҙә ҡыуанабыҙ. Кисәге йомаҡ кемегеҙгәлер еңел генә булып, шунда уҡ яуап яҙып ебәрһә, ҡай берәүҙәр дөрөҫ яцуап бирә алманы. Ярай, көймәгеҙ-ҡайғырмағыҙ, был бит уйын шуның өсөн дә. Ә дөрөҫ яуап: УТЫН ЯНЫУЫ, ТӨТӨН.Дөрәҫ яуап тапҡандар исемлеге сайтта, уларға берәр мәрәй.Бөгөнгә һорау: ҠАРА МЫЙЫҠЛЫ ЕҘНӘМ ҺАҒЫНДЫРЫП КИЛГӘН.Яуаптарҙы комментарийға ла яҙырға мөмкин. Иртәгә сәғәт 15:00-гә тиклем ҡабул итәбеҙ.\nХәйерле кис, дуҫтар!\nАй уйынының аҙағына ла етеп киләбеҙ. Көн дә һорауҙарға яуап эҙләп, табып, беҙҙең менән ҡалыуығыҙға бик шатбыҙ! Ҡайһы берәүҙәрегеҙ төндәр буйы уйлап сығып, төн уртаһында ла яҙып ебәрә беҙгә. Һеҙҙең уйланырлыҡ, башығыҙҙы эшләтерлек һорауҙар табыуыбыҙға беҙ ҙә ҡыуанабыҙ.\nКисәге йомаҡ кемегеҙгәлер еңел генә булып, шунда уҡ яуап яҙып ебәрһә, ҡай берәүҙәр дөрөҫ яуап бирә алманы. Ярай, көймәгеҙ-ҡайғырмағыҙ, был бит уйын шуның өсөн дә.\nӘ дөрөҫ яуап: УТЫН ЯНЫУЫ, ТӨТӨН.\nЗӨЛФИӘ АҠСУРИНА, ФӘЙРҮЗӘ ҒӨБӘЙҘУЛЛИНА, ФӘНИӘ ЯҠШЫБАЕВА, ГҮЗӘЛ АТНАҒОЛОВА, ВАДИМ СЫРЛЫБАЕВ, ГӨЛНАЗ ҠЫЛЫСБАЕВА, ГӨЛЗАДА РӘХИМҒОЛОВА, ГӨЛГӨНӘ ЯХИНА, ЗӨЛФӘР ДӘҮЛӘТШИН, ЗӨЛФИӘ МӨХӘМӘТЙӘНОВА-АГИШЕВА дөрөҫ яуап бирҙе. Уларға берәр мәрәй.\nБөгөнгә һорау: ҠАРА МЫЙЫҠЛЫ ЕҘНӘМ\nЯуаптарҙы комментарийға ла яҙырға мөмкин. Иртәгә сәғәт 15:00-гә тиклем ҡабул итәбеҙ.


Хөрмәтле район-ҡала халҡы!\nҺеҙҙе Башҡортостан Республикаһы дәүләт үҙаллылығы тураһында декларация ҡабул итеүҙең 28 йыллығы менән ҡотлайбыҙ!\nРеспубликаның төп байрамы күп миләтле халыҡты нығыраҡ берләштерә һәм ҡеүәт бирә. Был - илһөйәрҙәр, өлкән быуындың ҡаһармандарса фиҙаҡәрлеге менән ғорурланғандар, элекке һәм бөгөнгө ҡаҙаныштарын ихтирам иткән, өлгәшелгән уңыштарҙы баһалап, киләсәккә ышаныс менән йәшәгәндәрҙең байрамы.\nОшо дәүерҙә мәләүездәр бөтә тармаҡта ла уңышҡа ирешелде. Йыл да социаль объекттар, торлаҡ, юл, газ үткәргестәр, электр селтәрҙәре, инженер коммуникациялар сафҡа индерелә. Иң яҡшы сәнәғәт, ауыл хужалығы предприятиелары, алдынғы хеҙмәтсәндәр, етәкселәр Рәсәй, республика, район наградалырына лайыҡ була.\nМәләүездәр байрамды ижади хеҙмәттә ҡаршылай. Тыуған төйәгебеҙҙең артабанғы сәскә атыуы һәр беребеҙгә бәйле. Дөйөм көс менән генә тормошобоҙҙо яҡшырта алабыҙ. Йылдар буйына тупланған тәжрибә, үҫешкән сәнәғәт, ауыл хужалығы етештереүсәнлеге, һәләтле һәм эшһөйәр халҡы булған районыбыҙ артабан да республиканың социаль-иҡтисади үҫешенә лайыҡлы өлөш индерер, тип ышанабыҙ. Байрам көнөндә һеҙгә һәм яҡындарығыҙға уңыштар, ныҡлы һаулыҡ, именлек һәм ер йөҙөндәге бөтә рәхәтлектәрҙе теләйбеҙ!\nРайон Советы президиумы.\nРайон Хакимиәте башлығы Рөстәм Шәмсетдинов.


Чернецов Алексей Владимирович (1 март 1945 йыл) — СССР һәм Рәсәйҙең ғалим-археологы. Тарих фәндәре докторы (1988), профессор (1996).\nАлексей Владимирович Чернецов 1945 йылдың 1 мартында Мәскәүҙә тыуған.\n1968 йылда Мәскәү дәүләт университетының тарих факультетын тамамлай.\nЮғары һөнәри белем алғандан һуң СССР Фәндәр академияһының Археология институты хеҙмәткәре булып эшләй (хәҙерге Рәсәй Фәндәр академияһының Археология институты, 1968—1972 йылдарҙа Мәскәү дәүләт университетының археология кафедраһы аспирантураһында ситтән тороп уҡый.\n1973 йылда «Боронғо Русь һөрөү ҡоралы» тигән темаға кандидатлыҡ диссертацияһы яҡлай, 1988 йылда «XIV—XV быуатты феодаль Рустә донъяи символика» тигән темаға докторлыҡ диссертацияһы яҡлай , академик Б А. Рыбаков уның уҡытыусыһы була.\nАрхеология институтында 1968—1991 йылдарҙа лаборант, өлкән лаборант, кесе фәнни хеҙмәткәр, фәнни хеҙмәткәр, өлкән фәнни хеҙмәткәр вазифаларында эшләй.\n1991 йылда Алексей Чернецов РФА Археология институтының славян-рус археологияһы бүлеген етәкләй һәм уҡытыу эшмәкәрлеген башлай — башта изге Иоанн Богослов исемендәге Россия православие университетында (РПУ), артабан — Россия дәүләт гуманитар университетында (РГГУ, 1996 йылдан ошо юғары уҡыу йортоноң музейология кафедраһы профессоры була).\nА. В. Чернецов РФА Археология институтының фәнни советы (1991 йылдан), институттың диссертация советы (1988 йылдан); РГГУ диссертация советы ағзаһы (2001 йылдан). Ғалим шулай уҡ «Живая старина» журналының редколлегия ағзаһы (1994 йылдан) «Российская археология» журналының редколлегияһында эшләй (2001 йылдан).\nАлексей Владимирович 1994—1996 йылларда «РФ-тың танылған ғалимы» дәүләт фәнни стипендияһы стипендиаты була. 1998 йылдан 1999 йылға тиклем Принстонда (АҠШ) перспективалы тикшеренеүҙәр институтынжа хеҙмәт һала.\nhttps://ba.wikipedia.org/w/index.php?title=Чернецов_Алексей_Владимирович&oldid=1010455 ҡабул ителгән\nПоследний раз редактировалась 26 февраль 2021 в 11:42\nБыл бит һуңғы тапҡыр 11:42 26 февраль 2021 үҙгәртелгән.


Ильясова Гөлдәр Мозафар ҡыҙы — Башҡорт Википедияһы\nИльясова Гөлдәр Мозафар ҡыҙы\n(Гөлдәр Ильясова битенән йүнәлтелде)\nВикипедияла Ильясов фамилиялы башҡа кешеләр тураһында мәҡәләләр бар.\nИльясова Гөлдәр Мозафар ҡыҙы (11 июнь 1954 йыл) — театр режиссёры. 1990—2008 йылдарҙа Стәрлетамаҡ башҡорт дәүләт драма театрының художество етәксеһе һәм баш режиссёры. 1989 йылдан СССР Театр эшмәкәрҙәре союзы ағзаһы. Башҡортостан Республикаһының атҡаҙанған сәнғәт эшмәкәре (1994) һәм Салауат Юлаев исемендәге дәүләт премияһы лауреаты (1994).\nактёр, театр режиссёры\nГөлдәр Мозафар ҡыҙы Ильясова 1954 йылдың 11 июнендә Ишембай ҡалаһында тыуған.\nӨфө сәнғәт училищеһы (1975)\nАлма-Ата дәүләт театр-художество институты (1984)\nРСФСР Мәҙәниәт министрлығының Юғары режиссерлыҡ курсы (1987).\n1975-78 йылдар — Башҡорт дәүләт филармонияһы бейеүсеһе; 1984-87 йылдар — Арыҫлан Мөбәрәков исемендәге Сибай башҡорт дәүләт драма театры актёры; 1988 йылдан Салауат башҡорт дәүләт драма театрының баш режиссеры; 1990 йылдан Стәрлетамаҡ башҡорт дәүләт драма театрының художество етәксеһе.\nТөп эштәре: «Ғәйеплеләр» (А. Арбузов, 1985), «Упҡын, йәки муйыл һыуығы» (Л. Вәлиев), «Йәшлегем тирәктәре» (К. Аҡбашев, 1988), «Атылған өйөр» (Ф. Бүләков, 1989), «Вариҫтар» (Д.Исабеков, 1991), «Мурлин Мурло» (Н. Коляда, 1992), «Ҡабул ит, Шамбала!» (Б. Гаврилов, 1993), «Теге донъя, был донъя» (Р. Солтангәрәев), «Онотолған доға» (Ф. Бүләков, 1994), «Мәмерйә» (Ғ. Шафиҡов, 1995) һ.б.\n1994 йылда «Онотолған доға» спектаклен оҫта сәхнәләштергәне өсөн Салауат Юлаев исемендәге дәүләт премияһына (Флорид Бүләков, Ирина Филиппова менән) лайыҡ була.\nАйдар Хусаинов. Романтическая история времен дикого капитализма.\nhttps://ba.wikipedia.org/w/index.php?title=Ильясова_Гөлдәр_Мозафар_ҡыҙы&oldid=946354 ҡабул ителгән\nПоследний раз редактировалась 2 май 2020 в 06:23\nБыл бит һуңғы тапҡыр 06:23 2 май 2020 үҙгәртелгән.


13 Декабрь 2021, 18:24\nЙәшерен-батырын түгел, әсәйеңә тиклем алдан йөрөгән ҡыҙҙарым булды (һин дә кескәйҙән, әсе булһа ла, үҙеңдә ғәйеп булһа ла, дөрөҫөн һөйләргә өйрән. Миңә, мәҫәлән, шундай тәрбиә бирҙеләр, шуны төп тормош ҡануным тип ҡабул иттем. Хәйер, алдашыуҙы ике төргә бүлер инем. Беренсеһе – дөрөҫтән бөтөнләй баш\nТуҡта, әсәйең белмәгәндә, күрмәгәндә ге¬нә бер ултырып һөйләшеп алайым әле һинең менән. Юғиһә, өндәшеүем була, «дөрөҫ әйтмәнең, башҡаса мөрәжәғәт ит» йә «шундайҙы һөйләй-ҙәрме ни?» тип ауыҙымды ябырға ғына тора бит әсәйең. Шундай уҫал ғына, үтә үҙ һүҙле ул. Юҡ, ҡурҡытмайым, ошаҡлашмайым да. Белеп ҡуй, тип әйтеүем. Ә үҙе бит көндәр буйы рәхәтләнеп һинең менән һөйләшә. Үҙенә бер кем дә, улай түгел, быны әйт, тип иҫкәртеү яһап тормағас ни.\nБеләһеңме, минең өсөн һин – ысын мәғәнәлә мөғжизә! Әлегә асылмаған сер, бөйөк бер асыш булып ҡалаһың. Мөғжизә түгелме ни: күптән түгел генә һинең хаҡта бар ғаләм, ваҡыт (мәңгелек тип әйтәйек) белмәй ҙә ине! Ә хәҙер бына мөхәббәт емешебеҙ булып яралып киләһең. Тормоштоң иң тәүге мөғжизәһелер ҙә әле бындай күренеш! Ғүмерең буйына ошо мөғжизәлегеңде юғалтмаһаң ине... Хәйер, юғалтмаҫһың да – минең өсөн.\nҺине күреремде, ҡулдарыма алып, арҡаңдан тупылдатып һөйөрөмдө сабырһыҙланып эй көтәм! Үҙең менән танышыр көндө инде әллә нисәмә тапҡыр күҙ алдына ла килтергәнем булды. Хатта алғараҡ та сабып киткәндер хыял атым. Бына, имеш, һин тәүге һүҙеңде әйтәһең, бына имгәкләп тә йөрөй¬һөң, ә бына тәүге аҙымыңды ла баҫаһың. Эй хыялый ҙа мин!..\nАҙым тигәндә, ғүмереңдә һәр бер хәрәкәт тормош барышыңда мөһим роль уйнаясаҡ. Һәр аҙымыңды үлсәп баҫырға кәрәк буласаҡ һиңә. Бигерәк тә тәүгеһен. Сөнки уның арҡылы һин донъяға атлап сығасаҡһың. Шуға тура баҫырға тырыш. Әлбиттә, беренсе саҡтарыңда яҙа баҫып, йә абынып ҡолап китеүең дә бар. Бәлә һалма, була торған хәл. Ҡалҡын да артабан кит. Ҡоламайынса бер кем дә атларға өйрәнмәй. Хатта өлкәндәр¬ҙең дә йығылыуы, түбән төшөүе ихтимал. Ә һин һәр аҙымыңды көсөңә ышанып, ныҡ итеп баҫ, йәме?! Шунда ғына ҡаршы иҫкән елдәр һине йыға алмаҫ.\nНимә? Үтә тәрәнгә төшөп китәһең түгелме, тиһеңме? Эйе, өлкәндәрҙә булған ғәҙәт. Бары тәүҙән үк үҙеңә аҡыл һеңдерә барғым килә. Ҡамасау итмәҫ. Ә ышанмаһаң, һүҙҙәремдең раҫлығын иҫбатлар өсөн һиңә бер тарихты бәйән итәм. Минең тарих ул! Эйе, илдең, халыҡтың ғына түгел, кешенең үҙенең дә тарихы була. Бер аҙымдың киләсәк тормошто нисек хәл итеүе тураһында тарихым. Дөрөҫөрәге, нисек итеп әсәйең менән танышыу, ҡауышыу хаҡында хикәйәт. Йотлоғоп тыңлар¬һың әле!\nЙәшерен-батырын түгел, әсәйеңә тиклем алдан йөрөгән ҡыҙҙарым булды (һин дә кескәйҙән, әсе булһа ла, үҙеңдә ғәйеп булһа ла, дөрөҫөн һөйләргә өйрән. Миңә, мәҫәлән, шундай тәрбиә бирҙеләр, шуны төп тормош ҡануным тип ҡабул иттем. Хәйер, алдашыу¬ҙы ике төргә бүлер инем. Беренсеһе – дөрөҫтән бөтөнләй башҡаны һөйләү. Икенсеһе – йәшереп, әйтмәй ҡалыу. Ә хаҡлыҡты ҡоралың итеп алып йәшәһәң, һине ғәҙел тип белерҙәр һәм шикләнмәҫтәр үҙеңдән. Ышанырҙар. Шуға күрә үҙ һүҙеңде яҡлай бел, йәме?! Ә мин һинең алдыңда намыҫым таҙа булыуын теләйем).\nТәүге мөхәббәт мине ижадҡа алып килде. Шуға уға ғүмерем буйына рәхмәтлемен! Ә тәүге мөхәббәттән үк үҙенең йәрен тапҡан кешене иң бәхетлеһе тип иҫәпләйем. Ни өсөн тигәндә, артыҡ эҙләнеп тә йөрөмәй һәм күпме йөрәк яраһынан азат булып ҡала!\nАна шундай йөрәк яраһының берәүһенән һыҙланып йөрөгән сағым был көндәрҙә. Йүгереп кенә барып баш терәр кешем – ағайым да эргәлә түгел. Эш буйынса алыҫ ҡалаға киткән мәле.\nНи уйларға, ни ҡылырға белмәй ятҡанда, телефоным шылтыраны:\n– Ғәзим, әйҙә майҙанға! – бәйләнештең теге яғынан Йәнгелдең дәртле тауышы яңғыраны.\n– Әлләсе, кәйеф юғыраҡ бит әле…\n– Улай булғас, бигерәк тә! Хәсрәтеңде таратып ҡайтырһың. Гитара ла алғанбыҙ.\nҺаман икеләнеүемде ишеткәс, ҡырт киҫте Йәнгел:\n– Ҡалҡыт хәҙер үк артыңды! Бала кеүек килештереп, балауыҙ һығып ятасы. Бына-бына!\nӘлдә дуҫтар бар был донъяла! Ниндәй сағыңда ла терәк булыр, һиңә ышанған, һинән тайшанмаған, күтәрелә алмағанда ярҙам ҡулы һуҙған кешеләрең булыуы оло бәхет бит. Ана шундай дуҫымдың өгөтләүен кире ҡаға алманым, тиҙ генә йыйынып, тышҡа йүнәлдем.\nТуҡталыш тирәһендә, ғәҙәттәгесә, кеше күп. Ниндәйҙер көс ҡапыл да уның тапҡырында туҡтарға мәжбүр итте. Ни булыр икән, тип көтөп торам. Бына, сираттағы автобус туҡтап, эсенән ыҫпай кейенгән ҡыҙыҡай төштө. Шундуҡ арттағы эскәмйә¬нән тороп, бер егет уға ҡарай йүгерҙе. Осоп барып сибәркәйҙе ҡосаҡлап күтәреп алды.\n– Һаумы, йәнкиҫәгем, һағындым һине…\nБәхетлеләр, тип уйлайым да, аҙыраҡ үҙемде йәлләү хисе кисереп, ары атлайым.\nБилдәләнгән урынға килеп етәм.\n– Һаумы? Хәлдәрең нисек?\n– Сәләм! Яҡшы ғына…\nИнде, йыйылышып бөткәс, күмәкләшеп атлайбыҙ. Гүйә, бөтөн майҙанда беҙ, шәп егеттәр, үҙебеҙ генә: ни теләһәк, шуны ҡылана, күрһәтә, әйтә алабыҙ. Йәшлек яланы шундай була торғандыр инде: иркен һәм шул тиклем ирекле.\nЙәнгел шул саҡ фонтан янында фотоға төшөп торған ҡыҙҙар¬ҙы шәйләп ҡалды.\n– Хәҙер төшөрәм. Бөтәгеҙ ҙә йылмайығыҙ!\nСекунд та уйлап тормай, Йәнгел йүгереп барып, улар араһына баҫып, кадрға эләгеп ҡалды. Башта ҡыҙҙар уны абайламаны ла шикелле, фото төшөрөүселәре пырхылдап көлөп ебәргәс кенә, ни булды икән тип, арттарына әйләнеп ҡаранылар. Юҡ, һис тә шелтәләмәнеләр кадр боҙоусыны. Үтә лә илгәҙәк, алсаҡ Йәнгелдең үҙе кеүек күңелсәк кенә ине үҙҙәре. Дуҫыбыҙ һәр береһенә ҡул биреп танышып сыҡты. Беҙ ситтән генә ҡарап йылмайып торабыҙ, артабан ни булырын көтәбеҙ. Бер аҙ әңгәмәләшкәс, Йәнгел ҡыҙҙарҙы, моғайын, беҙҙең менән йырлашып ултырырға саҡырҙы – яныбыҙға килделәр.\n– Дуҫтар, был педагогия университеты ҡыҙҙары, таныш булығыҙ!\nҠараным да… ҡаттым да ҡалдым. Кем был? Әллә фәрештәм алдыма төшкән инде? Эйе, үҙелер. Сөнки ҡараңғыланып килгән донъя бар йәһәттән балҡып китте.\nЭйе, алдыма килеп баҫҡан ошо һылыуҡайҙың минең, тик минең өсөн яратылғанын шул уҡ секундта аңланым. Ҡулын ҡыҫҡанда хатта йөрәккә тойғандарымдан иң эҫе, ләкин күптән көткән бик тә ныҡ ҡәҙерле хистең ҡапҡанын тойҙом. Һәм ошо ҡулдарҙы бүтән бер ҡасан да ысҡындырғым килмәне. Тиҙҙән ҙур компаниябыҙ ярым түңәрәк булып эшләнгән эскәмйәгә күсте. Киске еңел һауаға гитара ҡылдарының сыңы таралды. Йәнгел дәртле йырҙарҙан башланы. Берәүҙәр уға ҡушылды, ә башҡалар үҙ-ара гәп һатып ултырҙы.\nГөлфинә йырҙарға, бүтәндәр әңгәмәһенә ҡушылып китмәне, эргәмдән урын алды. Бер аҙ ваҡыт йыр тыңлап ултырғас, баҙнат итеп:\n– Йөрөп әйләнәйекме? – тигән тәҡдим индерҙем. Ә үҙем, юҡ, тигән яуабын ишетергә ҡурҡып, эстән ут йотам.\n– Мин риза.\nҮҙе хаҡында һөйләүен һорағас, ҡаршылашмай, артыҡ күп һүҙләнмәй генә таныштырып үтте. Ә мин һылыуҡайға ҡарап һоҡланып бөтә алмай киләм. Һирпелеп кенә ҡарап ҡуйыу¬ҙары, баҫалҡы ғына йылмайыуҙары, шишмә ағышындай сылтырау тауышы, йырлап көлөүе…\nҠайтыр мәл еткәс, егеттәр менән күмәкләшеп ҡыҙҙарҙы ятаҡтарына оҙата киттек. Хушлашҡанда ҡыҙҙарҙың бөтәһен дә иртәгә буласаҡ әҙәби сараға саҡырып ҡалдым.\n– Мин килермен, – Гөлфинә йылмайып ҡараны ла ишек артына инеп юғалды.\nТәғәйенләнгән сәғәтте саҡ еткереп алдым. Алдан уҡ килешкән кешеләр йыйылып бөттө, ә мин алан-йолан ҡаранам. Ә Гөлфинә килмәй ҡуйһа? Бәлки, осрашыу хаҡында онотҡандыр ҙа инде, бәлки, шаяртып ҡына, килермен, тигәндер, бәлки, берәй эше килеп сыҡҡандыр? Шартлар сиккә етеп тә, йыйыл¬ған халыҡтың саҡ ҡына көтөүен үтенәм. Сөнки сараның ойоштороусыһы үҙем инем. Ә ысынлап шаяртҡан булһа?! Улайһа, шартлайым бит!\nШул мәл артымдан:\n– Һаумы, Ғәзим, – тигән яғымлы таныш тауыш ишетелде.\nБоролоп, үҙен саҡ ҡосаҡлап үбеп алманым, биллаһи! Күҙҙәремә үҙем ышанмайым: ҡара, бер үҙе генә ләһә! Әллә ул да миңә ҡарата шундай уҡ йылы хистәр тоямы икән?! Теге, әйтәләр бит – тәү күреүҙән ғашиҡ булыу.\nЫҡсым ғына үткән саранан һуң йәнә үҙен (был юлы тик үҙебеҙ генә!) оҙата киттем. Ләкин бына етәкләргә батырлығым етмәне. Ҡурҡтым. Ошо илаһи матурлыҡҡа ҡағылып, өркөтөп ебәреүҙән ҡурҡтым. Сөнки ошондай шиғырҙарҙа ғына данлан¬ған, йырҙарҙа маҡтал¬ған бәхеттең миңә лә килеүенә ышанып етә алмай инем. Шул шөрләүҙән хушлашҡанда хатта Гөл¬финәнән телефон номерын да һорап алып ҡалырға баш етмәгән. Ни киләһе тапҡыр ҡайҙа осрашыр¬ға һүҙ ҡуйышманыҡ.\n…Инде аҙналай ваҡыт үтте, ә беҙҙең күрешкән юҡ! Нисек итеп үҙен эҙләп табырға баш эшләмәй ҙә ҡуя. Ятағының ишеге төбөндә ҡарауыллап торһам, килешмәгән эш һымаҡ. Яратҡанымды күптән беләм бит инде.\nУртаҡ таныштар аша таптым һөйгәнемдең номерын!\n– Күргем килә һине…\n– Беҙ бөгөн кис ҡыҙҙар менән спектаклгә барырға йыйынабыҙ. Билеттарҙы күптән алып ҡуйғанбыҙ. Осрашып булмаҫ шул…\nЙүгерҙем билет артынан! Үҙем, билеттар ҡалһа ғына ярар ине, тип көйөнөп киләм юл буйы. Ах та ух килеп кассаға аҡса һуҙам.\nКүрешкәс, Гөлфинәне ҡосаҡлап алғанымды һиҙмәй ҙә ҡалдым.\n– Инде бер ҡасан да бер ҡайҙа ла ебәрмәм һине…\nҺин тыуғас та, балам, ҡат-ҡат һөйләп, йөҙәтеп бөтөрмөн әле был тарихымды. Сөнки үҙемә хәтерләүе бик тә күңелле. Ә шулай ҙа һаман күңелдән генә һорауҙар ҡуям. Шул саҡ әгәр ҙә, ҡарышып, сыҡмай ҡалһам майҙанға, йә Йәнгел ҡыҙҙар янына барып фотоға төшмәһә һәм улар менән танышып китмәһә, йә әсәйеңдең башҡа эштәре сығып, килмәй ҡалған булһа, бүтән берәй нисек осрашыр инекме беҙ?! Һәр бер аҙым¬ға, һәр бер осраҡҡа рәхмәт уҡыйым.\nШуға, балам, ғүмереңдә һәр аҙымыңды уйлап, үлсәп баҫ. Бер аҙымың да буш булмаһын. Эҙһеҙ юлдан йөрөргә яҙмаһын һиңә.\n…Ҡулдарын һоноп кирелеп, иркәләнеп кенә күҙҙәрен аса. Алдында тубыҡланып тороуымды күргәс, наҙлы ғына йылмайып ҡуя ла муйынымдан ҡосаҡлай.\n– Һаумы, ҡәҙерлем, – тип битенән үбәм.\n– Һаумы, өлкән бәпесем минең…


Рәсәйҙә корпоратив спартакиада үткәрергә тигән тәҡдим бар\n17 Февраль 2020, 11:25\nҺәм ул 2021 йылда үтеүе ихтимал#Путин\nКомпанияларҙың үҙ спартакиадаһы булырға тейеш. Был тәҡдимде уҙған шәмбе көн "Трудовые резервы" Бөтә Рәсәй физкультура-спорт йәмғиәте башлығы Илья Галаев индерҙе.\n"Беҙ башҡа йәмғиәттәр менән берләшеп, берҙәм ҙур спартакиада булдырырға теләйбеҙ. Бында эске спартакиадаларҙа еңеп сыҡҡан иң-иңдәр көс һынап ҡарар ине. Был бик күңелле сара булыр ине", - тип билдәләне "Трудовые ресурсы" башлығы.\nУның һүҙҙәренсә, әле был йәмғиәт 2021 йылда спартакиада үткәреү өсөн башҡа спорт ойошмалары менән килешеүҙәр алып бара. 2020 йылда йәмғиәт федераль кимәлдә етмешләгән сара үткәрергә планлаштырған. Унда ҡатнашыу өсөн һайлап алыу турында ҡатнашыу тороу кәрәк түгел, заявка биреү ҙә етә. "Трудовые ресурсы" Спорт министрлығы, баш ҡала Спорт Департаменты һәм һәр төрлө спорт федерациялары менән берлектә эшләй.\n"Трудовые резервы" физкультура-спорт йәмғиәте 1943 йылда ойошторолоп, 1992йылға тиклем йәшәне. РФ Президенты Владимир Путин ҡушыуы буйынса 2018 йылда яңынан тергеҙелде. Уның маҡсаты -- корпоратив һәм күмәк спортты үҫтереү.


Өфө йылытыу миҙгеленә әҙерлек паспортын алды\nБыл турала баш ҡала хакимиәте хәбәр итә. Әлегә инженер инфраструктуралағы етешһеҙлектәр бөтөрөлгән. Йылытыу селтәре ремонтланған, авария хеҙмәттәре кәрәкле ҡорамалдар менән йыһазландырылған, юлдар һәм махсус техника йүнәлтелгән.\nУҙған йылдарҙағы кеүек, биш көн рәттән һауа температураһы 8 градустан түбән төшкән осраҡта йорттарға һәм социаль объекттарға йылы биреләсәк. Дөйөм ҡағиҙәләргә ҡарамаҫтан, халыҡ йылы бирә башлау тураһындағы муниципаль акт ҡабул ителеүен көтмәһә лә була. Йорттарға йылы идарасы кампанияларҙың заявкаһы буйынса милекселәрҙең дөйөм йыйылыштарындағы ҡарар нигеҙендә бирелә.


Өфөлә сауҙа һәм дөйөм туҡланыу өлкәһендә вакансиялар йәрминкәһе ойошторола // Йәмғиәт | новости башинформ.рф\nӨфөлә сауҙа һәм дөйөм туҡланыу өлкәһендә вакансиялар йәрминкәһе ойошторола\n16:10, 26 августа 2015 Йәмғиәт\nӨФӨ, 2015 йыл, 26 август. /«Башинформ» мәғлүмәт агентлығы, Эльмира Сабирова/.\n27 августа Өфөнөң Халыҡ мәшғүллеге үҙәгендә күмәртәләп һәм берәмләп һатыу, дөйөм туҡланыу предприятиелары, социаль учреждениелар, ҡунаҡханалар һәм ресторандар өсөн вакансиялар йәрминкәһе уҙғарыла. Тәҡдим ителәсәк вакансиялар араһында һатыусы, ашнаҡсы, тауар белгесе, официант, бармен, магазин мөдире, ревизор, контролер-консультант, магазин директоры урынбаҫары, администратор, кассир, кондитер, икмәк бешереүсе, баш инженер, электрик бар.\nСара барышында эш эҙләүселәр өсөн «Уңышҡа табан 10 аҙым» оҫталыҡ дәресен үткәреү планлаштырыла.\nЙәрминкә иртәнге сәғәт 10-дан 12-гә тиклем Ибраһимов бульвары, 47/1 адресы буйынса уҙа. Өҫтәмә мәғлүмәтте 251-51-55 телефоны буйынса алырға мөмкин, тип хәбәр иттеләр Өфө хакимиәтенең матбуғат хеҙмәтенән.\nТеги: эшкә урынлашыу,вакансиялар йәрминкәһе


«Киске Өфө» гәзитенең сайты - ХАЛЫҠ ИЖАДЫНДА БӨГӨНГӨБӨҘ ҘӘ, КИЛӘСӘГЕБЕҘ ҘӘ - 2014 - Мәҡәләләр\nХАЛЫҠ ИЖАДЫНДА БӨГӨНГӨБӨҘ ҘӘ, КИЛӘСӘГЕБЕҘ ҘӘ\nСтәрлетамаҡ ҡалаһында уҙғарылған "Ашҡаҙар таңдары" Республика башҡорт фольклоры байрамы үҙенең еңеүселәрен билдәләне. Өс көн дауамында Башҡортостандың 11 ҡалаһы менән 31 районынан, шулай уҡ Мәскәү, Магнитогорск ҡалаларынан, Ҡурған менән Һамар өлкәләренән, Пермь крайынан, Татарстан Республикаһынан килгән 52 коллектив абруйлы баһалама ағзалары алдында сығыш яһаны.\n"Фольклор" термины бар телдәрҙә лә "халыҡ аҡылы" тигән мәғәнәне белдерә. Быйыл дүртенсе тапҡыр үткәрелгән "Ашҡаҙар таңдары" байрамы башҡорт фольклорын тергеҙеү, шулай уҡ фольклор коллективтарының һәм айырым башҡарыусыларҙың сәхнәлә сығыш яһау мәҙәниәтен камиллаштырыу йәһәтенән байтаҡ тәжрибә туплағанлығын асыҡ күрһәтте. Ә шулай ҙа көндәлек тормошобоҙҙа ҡулланған йолаларыбыҙҙа, ауыҙ-тел ижадында халҡыбыҙҙың меңәр йылдар буйы йыйған аҡылын, уның йәшәйешен, инаныуҙарын, идеалдарын, йәшәү фәлсәфәһен сағылдырыусы төшөнсәләрҙе нескәрәк тойомлау, аңлау һәм уны шул кимәлдә киләһе быуындарға тапшырырлыҡ итеп үҙләштереү өсөн байтаҡ тырышлыҡ һалаһы бар әле. Сөнки милли кейемдәребеҙҙәге бәләкәй генә бер деталдең дә, һәр әйтелгән һүҙҙең дә, йола башҡарғанда ҡулланылған хәрәкәттең, ым-ишараның да үҙ көсө, үҙ әһәмиәте барлығын беләбеҙ. Әммә был хәҡиҡәтте үҙләштереүселәр, хатта халыҡсан итеп йырлай белеүселәр, халыҡсан итеп бейеүселәр ҙә һирәк күренешкә әйләнде бөгөн. Шуға ла "Һирәк осраған һәм үҙенсәлекле жанрҙарҙы башҡарыусылар" номинацияһында беренсе урын яулаусы сәсәниә Асия Ғәйнуллина бала йоҡлатҡанда, уятҡанда, бала һөйгәндә ҡулланылған һамаҡтарҙы сәхнәнән ишеттергәндә, моғайын, һәр кемдең күңелендә әсә кеше өсөн ғәҙәти һөнәр булырға тейешле ошо ябай нәмәләрҙең дә халыҡ хәтеренән онотола барыуына үкенеү тойғоһо уянғандыр.\nШул маҡтауға лайыҡ: "Ашҡаҙар таңдары" башҡорт фольклоры байрамында үҙеңде күрһәтеү өсөн генә түгел, күп нәмәгә өйрәнеү мөмкинлеге лә тыуҙырылды. Бәйгеселәр өсөн ойошторолған ижади лабораторияла фольклор буйынса белгестәр, баһалама ағзалары йолалар күрһәткәндә йыш осраған хаталарҙы билдәләп, уларҙың ҡайһы берҙәренең мәғәнәһен яҡшылап аңлатты. Әлегә байрамдың ҙур өлөшөн алып тороусы, темаһы буйынса бер-береһен йыш ҡабатлаған йола фольклоры өлгөләрен сәхнәләштереүсе коллективтар был белемдәрен үҙ эштәрендә ҡулланыр, тип ышанғы килә.\n"Ашҡаҙар таңдары" башҡорт фольклоры байрамына күпселек коллективтар йола фольклорын алып килгәйне, тип әйткәйнек инде. Улар араһында йола фольклорының ни өсөн популяр булыуын аңларға була. Беренсенән, теге йәки был йола башы, аҙағы, кульминацияһы, үҫеше булған әҙер сәхнә әҫәре, шуға ла уны сәхнәләштереүе күпкә еңелерәк. Әммә бында тағы бер нәмәгә иғтибар итергә кәрәк: халҡыбыҙ әлеге көндә лә үҙ йолаларына, тимәк, үҙ асылына тоғро ҡала әле. Хатта улай ғына ла түгел, улар шул йолалар менән йәшәй, шул йолалар ярҙамында үҙен һаҡлап килә. Шуға ла Әбйәлилдең "Әхирәттәр" халыҡ фольклор вокал коллективында сығыш яһаусы Вәхит ағай Камаловтың, беҙҙең бөтөн йәшәйешебеҙ йолаларға бәйләнгән, тиеүе менән килешмәйенсә булмай. "Ауыҙ-тел ижады, төрлө уйындар, йырҙар, бейеүҙәр быуындан-быуынға күсә килә. Берәү ҙә махсус өйрәтеп ултырмай, былар барыһы ла күңелгә, әйтәйек, көндәлек эштәр башҡарғанда, һөйләшкәндә, байрамдар үткәргәндә, миҙгел йолаларын үтәгәндә үҙенән-үҙе уйылып ҡала. Балта менән һырлап нимәлер эшләнең икән - был да, ғөмүмән, халҡыбыҙҙың һәр шөғөлө лә юғары сәнғәт өлгөһө", - ти ул. Үткән быуаттың 80-се йылдарында уҡ республикала дандары таралған "Әхирәттәр" коллективының бөгөнгө ағзалары ошо кимәлде һаҡлап ҡала алыуҙары, етмәһә, фольклор байрамының гран-приһын яулауҙары менән маҡтауға лайыҡ.\nБөрйән районының Мәһәҙей ауылынан килгән "Элгеләү" фольклор ансамбленең иң өлкән ағзаһы 77 йәшлек Нурия апай Сәйәхова билдәләүенсә, һәр коллектив сығышы үҙенең ерлегенә хас йолаларға, кейемгә, башҡа үҙенсәлектәргә нигеҙләнергә тейеш. Солоҡсолоҡ менән шөғөлләнеүсе төп район булараҡ, улар солоҡсо бабайҙы аҡ кейеҙгә баҫтырыу йолаһын сәхнәләштерҙе. Ысынлап та, ошо йолалар йәшәүҙең айырылғыһыҙ өлөшө булғанға күрә, был төбәктәрҙән килеүселәргә сарала ҡатнашыуы ла еңелерәк булғандыр. Әммә республиканан ситтә йәшәүселәр - Ҡурғандың "Бәхет" фольклор төркөмө етәксеһе Камилә Хәмзина ла, Һамар өлкәһе "Ҡурай" берләшмәһенең балалар башҡорт фольклор ансамбле етәксеһе Руза Харасова ла, Татарстандың "Гөлнәзирә" башҡорт фольклор ансамбле етәксеһе Рәшит Мәүләүиев та йолалар башлыса сәхнәлә генә ҡала барыуына борсолоуын белдерҙе.\nЙола фольклорына мөрәжәғәт итеүселәр араһында көнүҙәк проблемаларға иғтибар биреүселәр ҙә отто ғына. Хәйбуллалар, димселәр мәктәбен тергеҙеү кәрәклеген һыҙыҡ өҫтөнә алып, димләү йолаһын күрһәтте. "Йәнтөйәк" ансамбленең, райондың "Ағинәйҙәр ҡоро"ноң етәксеһе Миңзифа Ишемғолова был йола халыҡ араһында таралһын, ныҡлы ғаиләләр барлыҡҡа килһен, тигән теләктәрен еткерҙе. Силәбе өлкәһе Магнитогорск ҡалаһының "Ҡарлуғас" фольклор ансамбле телебеҙгә, илебеҙгә янаған хәүефтәрҙе телгә алды. Уның етәксеһе Вәсилә Батталова әйтеүенсә, быға тиклем ансамбль төрлө йолалар сәхнәләштереү менән шөғөлләнһә лә, бында глобаль проблемалар күтәреп сығыш яһағаны булмаған. "Республикабыҙҙа мәктәптәр ябылыуы, туған телендә һөйләшеүселәр аҙайыуын күреп эс боша. Был күренеш тотош Рәсәйгә хас, шуға ла милләт әсәләре булып, тел, ил һағына баҫырға ҡарар иттек", - ти улар. Башҡорт фольклорын тергеҙеп, уны сәхнәгә сығарыуы ғына түгел, ситтәр араһында башҡорт булып йәшәүе лә еңелдән түгелдер, шуға ла милләттәштәребеҙ өсөн сикһеҙ ғорурлыҡ тойғолары кисерергә насип булды был байрамда.\nБайрамдар була тора, үтә тора, әммә унда ҡалҡып сығып, күҙгә төртөлөп торған проблемалар ҙа киләһе фольклор байрамына тиклем онотолоп ҡуймаһын ине. Һәр хәлдә, йола фольклорының фәлсәфәһен аңлау маҡсатында өлкән быуын вәкилдәре менән күберәк аралашыу, уларҙан халыҡтың бар аҡылын тиреп ҡалыу йәһәтендә эшмәкәрлек алып барыу үтә мөһим. Халыҡ фольклорын киңерәк мәғәнәлә аңлап, уның йола жанрынан тыш, башҡа төрҙәренә лә күберәк иғтибар ителһә, был байрам тағы ла сағыуыраҡ булыр ине, тигән фекер менән бөтәһе лә ризалашыр, моғайын. Фольклор ансамбле - ул профессиональ кимәлгә үҫеп етә алмаған ниндәйҙер бер коллектив түгел, ул ана шул бөгөнгө юғары сәнғәт төрҙәренең һәр береһенең нигеҙен тотоп тороусы ла. Беҙҙең бар булыуыбыҙ ҙа, киләсәгебеҙ ҙә халыҡ ижадында, ошо хәҡиҡәтте хәтеребеҙҙә тағы берҙе яңыртты "Ашҡаҙар таңдары".\nЯҙылған: 10.11.14 | Ҡаралған: 984


«Өфө» аэропорты штат режимында эшләй // Иҡтисад | новости башинформ.рф\n«Өфө» аэропорты штат режимында эшләй\n12:15, 27 декабря 2010 Иҡтисад\n«Өфө» Халыҡ-ара аэропорты штат режимында эшләй. Республика баш ҡалаһында бөгөн иртәнән алып ҡар яуыуға ҡарамаҫтан, Өфө аэропорты ғәйебе менән рейстар тотҡарланманы.\n«Өфө» Халыҡ-ара аэропорты” асыҡ акционерҙар йәмғиәте матбуғат хеҙмәте хәбәр итеүенсә, бөтә эске самолеттар тәғәйенләнеше буйынса имен осто. Әммә Мәскәүҙән төнгө рейстар килеүе тотҡарланды. Быға «Домодедово» һәм «Внуково» аэропорттарында ҡатмарлы һауа шарттары арҡаһында электр менән тәьмин итеү боҙолоуы сәбәп булды. Шул арҡала йәкшәмбе көнө «Домодедово»нан бер нисә рейс тотҡарланды, ләкин аҡрынлап көн дауамында хәл нормалләште.


Ере барҙың еме бар » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Йәмғиәт » Ере барҙың еме бар\n01.08.2014 Ере барҙың еме бар\nКүгәрсен районының төпкөл бер ауылы – Аҙнағолға сәфәр.\nБеҙ барғанда тәбиғәт ҡышҡы йоҡонан уянып, ерҙең ҡарҙан яңы асылып, еңел тын алған, йәшеллеккә төрөнә башлаған илаһи мәл ине. Таулы-урманлы тәбиғәт ҡосағына һыйынып ҡына ултырған Аҙнағолға килеп ингәс тә бәләкәй, “бөтөп барған” мөһөрө һуғылған төбәктең гөрләп тороуына хайран ҡалаһың: ҡайҙалыр трактор геүләй, ҡайҙандыр туҡ та туҡ килеп балта тауышы ишетелә, ҡайҙалыр сыр-сыу килеп, йүгерешеп балалар уйнай. Ауылды байҡап үтәйек әле тип, урам осона күтәреләбеҙ. Унда ла эш бара: кемдер баҡса эштәре менән мәшғүл, кемдер йорт алдын тырмата.\nУл арала яныбыҙға Теләүембәт ауыл биләмәһе хакимиәте башлығы Гөлгөнә Исмәғилева ла килеп етте.\n– Әйҙәгеҙ, гәзит таратырға сығып китмәҫ борон почтальонға барып киләйек. Ун бергә килеп етәбеҙ, көт инде, тип үтенгәйнем, бара һалайыҡ, – Гөлгөнә апайҙың ысынлап ҡабаланыуының сәбәбенә өйҙәренә барып инеп, стеналағы сәғәткә күҙ һалғас ҡына төшөндөм: сәғәт теле ун икенсене күрһәтә.\n– Китте инде, түҙәме ни ул өйҙә ултырып, – аш-һыу бүлмәһендә өйрөлгән йорт хужабикәһе Рәзилә апай бер аҙ уңайһыҙланғандай булды.\nКинйәбулатовтарҙың йорт-ҡураһын байҡайбыҙ. Айына 4 – 5 мең һумдан артыҡ эш хаҡы алмаған Сәйфулла ағайҙың донъяһына иҫ китерлек. Йорт хужаһы өйҙә булмағас, хужабикә менән әңгәмә ҡороп ебәрҙек.\n– Мал аҫрап, ҡаҙ, өйрәк үрсетеп, күпләп йәшелсә-емеш, картуф үҫтереп, мул уңыш алған йылда һатып, аҡсаға әйләндереп, дәртләнеп көн итәбеҙ. Әле өс һыйыр, өс башмаҡ, ат, егерме баштан ашыу һарыҡ-кәзәбеҙ бар. Яҙ етеү менән улар бәрәсләй башланы. Һуйып, эш итһәң дә, һатып ебәрһәң дә – файҙа. Балаларыбыҙ күптән башлы-күҙле булып бөттө, төпсөк улыбыҙ ғына әле Стәрлетамаҡ ҡалаһында юғары уҡыу йортонда уҡып йөрөй. Уларға матди яҡтан ярҙам йәһәтенән дә малға көс төшә. Егерме баш умартабыҙ бар, уларҙы ҡарайбыҙ, кәзә дебетен эшкәртеп, шәл, ойоҡбаш, бейәләй бәйләйем. Бер шәлде 3 – 4 мең һумға һатам. Ҡар иреп, ер асылыу менән ер эшенә тотонабыҙ. Йәшелсә үҫентеләрен һатып алмайым, үҙем ултыртам. Йәйҙең бер көнө йылды туйҙыра, тиҙәр бит. Былтыр йәй ямғырлы булғас, һыу ташып һибеү мәсьәләһе еңел хәл ителгәйне. Баҡсаны ҡарап, тәрбиәләһәң генә мул уңыш алырға була. Утау, күмеү, төрлө ҡоротҡос бөжәктәрҙе юҡ итеү кеүек төп эштәрҙе үҙ ваҡытында башҡарырға кәрәк. Аллаға шөкөр, кредитҡа батмайбыҙ, – Рәзилә апайҙың һөйләүенән ауыл кешеһенә уңғанлыҡ тигән сифат талап ителеүенә инанаһың.\nСәйфулла ағайҙың әсәһе Мәрйәм инәй ҙә улар менән бергә йәшәй. Ун балаға ғүмер биргән герой-әсәнән, нисә ейән-ейәнсәрегеҙ бар, тип ҡыҙыҡһынам.\n– Һәр баламдың өсәр-дүртәр балаһы барлығын иҫәпкә алғанда, ҡырҡтан ашыу, – ти инәй.\nМилли матбуғатҡа яҙылыу милләтте ҡурсалауға бәрәбәр\nСәйфулла ағайҙы ауылда осрата алманыҡ, көндәр үткәс, редакцияға үҙе килеп инде. Һүҙ милли матбуғат тураһында барҙы.\n– Беҙҙең Аҙнағолда гәзит-журналды халыҡ ҙур теләк менән алдыра. Бөтә яңылыҡтарҙы шул гәзит аша беләбеҙ бит инде. Күптәрҙең телевизор ҡарарға ваҡыты юҡ, айырыуса йәйге ҡыҙыу эш мәлендә. Шуға ла аҙнаһына ике-өс тапҡыр гәзит уҡып, район, республика, Рәсәй һәм донъя яңылыҡтары менән таныша халыҡ. Тәүге ярты йыллыҡта аҙнағолдар район гәзитен 66 дана алдырғайны, икенсе ярты йыллыҡҡа хаҡтар икеләтә артып китһә лә, яҙылыу кәмемәне – 64 дана район гәзите (шуның 54-е – “Мораҙым”) килә беҙгә. Республика баҫмаларынан “Йәшлек” (31 дана), “Киске Өфө” популяр. “Аманат” менән “Башҡортостан ҡыҙы” журналдарын да яраталар, башҡалары ла, әҙерәк дана булһа ла, килә, – ти почтальон.\nҺуңғы йылдарҙа халыҡ өсөн тәғәйенләнгән баҫмаларҙың тиражы бермә-бер кәмеүе хәүефкә һала биреп ҡуйғайны, шулай ҙа аҙнағолдарҙың милли матбуғатҡа өҫтөнлөк биреүе киләсәккә ышаныс уята.\nАуылдың киләсәге – йүнселдәр ҡулында\nАуыл старостаһы Урал Сәлиховты бер төркөм ир-ат менән әңгәмәләшеп торғанында осраттыҡ. Баҡһаң, ул техникаһы булған кешеләрҙең оло йәштәгеләргә йорт-тирәләрендәге сүп-сарҙы сығарыуҙа ярҙам күрһәтеү мәсьәләһен күтәреп сыҡҡан.\n– Ауыл халҡы егәрле, әүҙем беҙҙә. Бер-береһенә ярҙам итергә һәр ваҡыт әҙер. Йорт һайын тиерлек еңел машина, трактор. Колхоз тарҡалғас, шәхси хужалыҡтарын киңәйтеп ебәрҙеләр, – Урал ағай беҙҙең ниндәй йомош менән йөрөүебеҙгә тиҙ төшөндө, бер тынала ауыл тормошона староста күҙлегенән баһа бирҙе. – Халыҡ “Тәүәкән” ДУАП-ында, ауылдашыбыҙ – шәхси эшҡыуар Илдус Сәлиховта эшләй. Йәштәрҙең күбеһе – ситтә. Ҡайһылары Мәскәүҙә, Санкт-Петербургта төҙөлөштә йөрөй. Ҡайһы берәүҙәр вахта ысулы менән Себер яҡтарында эшләй. Ауылда төпләнгән йәштәрҙең күбеһе буйҙаҡ, – ауыл старостаһы йәштәр проблемаһына ла битараф түгел.\nЭлек-электән һунарсылыҡ, умартасылыҡ, балыҡсылыҡ, игенселек башҡорттоң ғәҙәти шөғөлө булған. Тарих төпкөлөнә бер аҙ байҡау яһаһаң, малсылыҡ, бигерәк тә йылҡысылыҡ, хужалыҡ итеүҙең иң тәүге формаларының береһе булараҡ күҙгә ташлана.\nАҙнағол ауылында йылҡысылыҡты үҫтереүгә ҙур өлөш индергән шәхси эшҡыуар Илдус Сәлихов хаҡында яҡшы белә район халҡы. Уның хужалығында башҡорт тоҡомло йөҙҙән ашыу йылҡы малы иҫәпләнә, шуларҙың етмешкә яҡыны – йәш тайҙар.\nЙылҡысылыҡты килемле тармаҡ тип әйтеп буламы? Бына ошо һорау менән хужалыҡ етәксеһенең үҙенә мөрәжәғәт иттек.\n– Бик табышлы тармаҡ ул йүнен белгәнгә. Әллә ни ҙур сығымдар талап итмәй. Йылҡы көтөүе ҡара көҙҙән ғинуар аҙағына тиклем тибендә йөрөп туҡлана. Ҡураға февраль баштарында ғына алып ҡайтабыҙ. Бесән әҙерләү кәрәкмәй. Йылҡыны ит өсөн үрсетеп тә килем алырға була. Йылҡы итен, ҡаҙы һораусылар йылдан-йыл арта. Ҡымыҙға ла өҫтөнлөк бирәбеҙ. Йәш үләнгә баҫып, бейәләр етерлек кимәлдә һөт бирә башлағас та, ҡымыҙ бешеүгә тотондоҡ. Бер бейәнән көнөнә яҡынса дүрт литр самаһы һөт һауып алына. Ҡымыҙ әҙер булғас та, һатыуға сығарыла. Хужалыҡта 7 – 8 эшсе эшләй, ҡымыҙ әҙерләү мәлендә ауыл халҡын йәлеп итеп, уларҙы ла, ваҡытлыса ғына булһа ла, эш менән тәьмин итәбеҙ, – ти йүнсел хужа.\nЭшҡыуарлыҡ эшендә Илдустың төп ярҙамсыһы ла, кәңәшсеһе лә – атаһы Әхәт олатай. Ғүмере буйы колхозда эшләгән аҡһаҡалдың тәжрибәһе кәрәк шул.\nБелем һәм мәҙәниәт усаҡтары ни хәлдә?\nАҙнағол ауыл клубы бәләкәй генә. Ни бары 44 урынлыҡ. Шулай булыуға ҡарамаҫтан, мәҙәниәт усағы һәр байрам һайын гөрләп тора.\nКлуб мөдире Айгөл Сәлихова һөйләй:\n– Һәр байрамға ауыл халҡы менән күмәкләп әҙерләнәбеҙ. Элек-электән бәләкәй ауылдарҙа мәктәп менән клуб бер төптән эшләгән. Беҙҙә лә шулай. Халыҡ дәртле, йыр-моңға, бейеүгә лә маһир. Бина иҫке булһа ла, буяп торғас, ҡараулы күренә. Етәкселәр, капиталь ремонт эшләргә, тип тәҡдим иткәйне, яңы социаль үҙәк кәрәк, тип халыҡ баш тартты.\nЛилиә Сәлихова Аҙнағол мәктәбендә утыҙ йылға яҡын эшләй.\n– Мәктәбебеҙ ана ябыла, бына ябыла тигән ерҙән нисектер тороп ҡалды. Балалар һаны ундан кәм булмай. Быйыл беренсегә килеүсе булмаһа ла, икенсе йылға дүрт бала килә тип көтәбеҙ. Мәктәптең иҫке булыуы ғына күңелде ҡыра.\nАуыл ни тиклем генә төпкөлдә, ни тиклем генә бәләкәй булмаһын, унда ысын ер кешеләре йәшәгән саҡта ауылдың киләсәге ышаныслы ҡулдарҙа тиергә була. Һанаулы ғына өйҙәр ҡалһа ла, Аҙнағолдоң киләсәге, шөкөр, бар әле. Ер – башҡорттоң төп байлығы. Шуны онотмаһын ине халҡыбыҙ.\nОшо урында мәғрифәтсе, йәмәғәт эшмәкәре, яҙыусы, уҡытыусы-педагог Мәрйәм Бураҡаеваның һүҙҙәрен килтереү ҙә урынлы булыр: «Дүрт мөйөшлө таш диуар – башҡорт өсөн торлаҡ түгел. Уның менән генә ҡәнәғәтләнмәйек, милләттәштәр! Башҡортостан – ул ер-тупраҡ. Ҡайҙан, нисек мөмкин – балаларығыҙҙы ерле итегеҙ! Киләсәгебеҙ ерле булһа, Башҡорт иле лә йәшәр. Башҡорт ауылдарында сит халыҡтар, ҡиммәтерәк хаҡ түләп, өй, тимәк, ер һәм киләсәгебеҙҙе һатып ала…»


Бүздәк ауыл Советы (Бүздәк районы) — Башҡорт Википедияһы\nБүздәк ауыл Советы (Бүздәк районы)\n11 103 кеше (1 ғинуар 2018)\nБүздәк ауыл Советы — Башҡортостан Республикаһының Бүздәк районындағы муниципаль берәмек.\nАдминистратив үҙәге — Бүздәк ауылы. Бүздәк ауыл Советы көнсығыштан Ғафури, көньяҡтан Уртакүл, Кәпәй-Ҡобай, төньяҡтан Ҡаран ауыл Советтары, көнбайыштан Туймазы районы менән сиктәш.\nБүздәк ауыл Советы — Рәсәй Федерацияһы Башҡортостан Республикаһы Бүздәк районы муниципаль районының муниципаль берәмеге. «Башҡортостан Республикаһы муниципаль берәмектәренең сиктәре, статусы һәм административ үҙәктәре тураһындағы Законына» ярашлы ауыл биләмәһе статусына эйә.\n2008 йылда Сергеевка ауыл советының ауыл биләмәһе менән берләштерелә.\nБашҡортостан Республикаһының административ-территориаль ҡоролошонда түбәндәге үҙгәрештәрҙе индерергә: Бүздәк ауылында административ үҙәге менән «Бүздәк» атамаһын һаҡлап, Бүздәк һәм Сергеевка ауыл Советтарын берләштерергә. Сергеевка ауыл советының Көнсығыш,Сергеевка, Туҡтаркүл, Заготскот хужалығы ауылдарын Бүздәк ауыл Советы составына индерергә. Бүздәк ауыл Советы сиктәрен тәҡдим ителгән схема картаһына ярашлы раҫларға.\nИҫәп мәғлүмәттәренән Сергеевка ауыл Советын алып ташларға\n10 997 ↗11 761 ↘11 617 ↘11 468 ↘11 399 ↘11 279 ↘11 248\n1 Бүздәк ауыл, административ үҙәк ↘10 323\n2 Сергеевка ауыл ↘702\n3 Көнсығыш ауыл ↘421\n4 Заготскот хужалығы ауылы ауыл ↗116\n5 Туҡтаркүл ауыл ↘55\nhttps://ba.wikipedia.org/w/index.php?title=Бүздәк_ауыл_Советы_(Бүздәк_районы)&oldid=834357 ҡабул ителгән\nБыл бит һуңғы тапҡыр 08:59 27 сентябрь 2018 үҙгәртелгән.


Дәүләт имтиханына бер ҡараш\nМайҙың һуңғы көндәрендә тәбиғәт тә сығарылыш уҡыусыларына ярҙам итергә һәм эшкә көйләргә ҡарар итте, күрәһең. Ул ваҡытта ҡояшты күк пәрҙәһе ҡапланы һәм ҡалаға һалҡын төштө. Дәрескә бер нәмә лә ҡамасауламаны. Өфөнөң 9-сы мәктәбе берҙәм дәүләт имтиханын тапшырырға әҙер уҡыусыларҙы ихлас ҡабул итә. Үҫмерҙәр йөҙгә етди, әммә көсөргәнешлек һиҙелмәй. Элекке ғәҙәттәге имтихандарҙан бер ниндәй айырма юҡ һымаҡ.\nНимә һуң ул берҙәм дәүләт имтиханы, ниңә уның тирәләй бәхәстәр, янъялдар күп?\n2001 йылда индерелгәненән алып БДИ тирәләй һүҙ көрәштереү туҡтамай. Ул ваҡытта был кемдеңдер күңеленә ятмаған эксперимент ҡына ине. Тәүге тапҡыр БДИ индереү буйынса эксперимент һигеҙ дисциплина буйынса Сыуашстан, Мари Иле, Саха (Якутия) республикаларында, шулай уҡ Һамар һәм Ростов өлкәләрендә үтте. 2002 йылда иһә ул илебеҙҙең 16 төбәгенә таратылды. 2003 йылда эксперимент - Рәсәй Федерацияһының 47 субъектын, ә 2004 йылда - илебеҙҙең 65 төбәген үҙ эсенә алды. 2006-ла БДИ-ны Рәсәйҙең 79 төбәгендә 950 мең самаһы уҡыусы тапшырҙы. 2008 йылда бар төбәктәр ҙә дөйөм эшкә ҡушылып, сығарылыш уҡыусыларының күбеһе БДИ тапшыра башлағас, проблема йәнә киҫкенләште.\nБер төркөм уҡыусылар һәм уларҙың ата-әсәләре, юғары уҡыу йорттары педагогтары, шулай уҡ ҡайһы бер мәктәп уҡытыусылары берҙәм дәүләт имтиханына кире ҡарашта. Күптәр уҡыусыларҙың БДИ тапшырғандағы баһалары мәктәптә уҡығандағы баһаларға тап килмәй һәм ғәҙәттәге имтихандағына ҡарағанда кәмерәк була, тип иҫәпләй. Әммә 2009 йылдан алып өлгөргәнлек аттестатында һәр фән буйынса, БДИ-нан алынған баһаның ниндәй булыуына ҡарамаҫтан, сығарылыш уҡыусыһының һуңғы ике йыл уҡыу дәүерендә алған билдәләре буйынса уртаса арифметик баһа сығарыла, шул уҡ мәлдә БДИ-ла алынған билдә биш баллы шкалаға әйләндерелмәй.\nҠайҙан килә һуң негатив? Белемде баһалау формаһының был заманса алымы түгелме ни? Барыһы ла үҙгәрә, алға табан хәрәкәт итә бит. Мәғариф - киләсәктең нигеҙен тәшкил итеүсе өлкә - бер урында тапана алмай. Уҡытыу алымдары ла әллә ҡасан үҙгәргән, профилдәр, донъяға ҡараш та икенсе, ниңә һуң күп кеше имтихан тапшырыу формаһын һаман үҙгәрешһеҙ ҡалырға тейеш, тип иҫәпләй?\nБДИ - Рәсәйҙә үҙәкләштереп үткәрелгән имтихан. Бер үк ваҡытта мәктәптә сығарылыш имтиханы һәм юғары, урта махсус белем биреү йорттарына уҡырға инеү өсөн һынау булараҡ хеҙмәт итә. Имтихан тапшырғандан һуң барыһына ла фән буйынса балдар күрһәтелгән БДИ һөҙөмтәләре тураһында танытма (халыҡ уны сертификат тип тә йөрөтә) тапшырыла. 2009 йылдан башлап БДИ мәктәптә сығарылыш имтиханының берҙән-бер формаһы һәм юғары уҡыу йортона ингәндә тапшырылған имтихандың төп формаһы булып тора, һәм шул уҡ мәлдә киләһе йылдарҙа БДИ-ны ҡайтанан тапшырыу мөмкинлеге бар.\nУйлап ҡарағыҙ әле, күпме ыңғай яғын һанарға мөмкин... Бәлки, бар кире фекерҙәр ҙә уйҙырмалыр? Бәлки, киң мәғлүмәт сараларындағы был "ойошҡан истерика" ни бары ябай трюктыр? Әйҙәгеҙ был имтихан формаһының ыңғай яҡтарын барлап ҡарайыҡ. Иң мөһиме, минең уйымса, БДИ уҡыусыларҙы имтиханға әҙерләнеүгә, үҙаллылыҡҡа этәрә. Ҡарағыҙ әле, имтиханға әҙерлек барған һуңғы айҙарҙа мәктәптә эштәр нисек тора! Берәү ҙә ваҡытынан алда мәктәптән ҡасмай, барыһы ла етди әҙерләнә. Талаптарҙың артыуы белем сифатының, үҙ аллы уҡыуҙың, уҡытыусылар квалификацияһының һәм уҡыу әсбаптары сифатының артыуына килтереүе билдәле. Бынан тыш, быйыл БДИ процедураһында үҙгәрештәр булды. Имтиханда ҡатнашыусыларға кеҫә телефондары һәм башҡа төрлө элемтә саралары менән ҡулланыу ҡәтғи тыйыла. Бының да ыңғай йоғонтоһо юҡ түгел.\nБеҙ барыбыҙ ҙа Европа стандарттары кимәленә ынтылабыҙ. Ә имтихан тапшырыуҙың әлеге формаһы күп яғы менән АҠШ, Израиль кеүек үҫешкән илдәрҙең сығарылыш имтихандары системаһына оҡшаған. Һәм тап ошо арҡала һуңынан Рәсәйҙең мәктәп аттестаттарын башҡа илдәрҙә лә таныуҙары бар бит. Был БДИ файҙаһына дәлил була алмаймы ни? Быларҙан тыш, был система сығарылыш уҡыусыларына алыҫтан тороп юғары уҡыу йорттарына уҡырға инергә мөмкинлек бирә. Абитуриенттарға юлға аҡса сарыф итергә кәрәкмәй, БДИ һөҙөмтәләрен почта аша ебәрергә генә кәрәк. Бер юлы бер нисә юғары уҡыу йортона документ тапшырыу ҙа еңелләшә, һәр береһендә имтихан тапшырыу талап ителмәй. Әлбиттә, был ғәҙәти күренеш түгел, өйрәнергә кәрәк, әммә алға атларға, БДИ алымдарын һәм асылын камиллаштырырға кәрәк.\nБыйыл май айында "Берҙәм Рәсәй" партияһының активистары менән осрашҡанда Рәсәй Президенты Дмитрий Медведев "берҙәм дәүләт имтиханы нигеҙлелеген дәлилләне, әммә камиллаштырыуҙы талап итә, ә БДИ-ның мәғариф системаһын тарҡата, тигән раҫлау сәйәси манипуляция ул", тип белдерҙе. Бер үк ваҡытта дәүләт башлығы БДИ-ның йомшаҡ урындары булыуын да таныны.\nУл тиҙ арала БДИ-ны камиллаштыра башларға саҡырҙы. Медведев, атап әйткәндә, гуманитар фәндәр буйынса имтихандарға уҡыусыларға ижади һәләттәрен күрһәтә алырлыҡ бүлек өҫтәргә тәҡдим итте. Һәм был БДИ индереүҙең Рәсәй мәғариф системаһын яҡшыртыуға йүнәлтелеүен тағы бер раҫлай.\nБалаларға психологик көсөргәнеш тураһында күп һөйләйҙәр, ә был ҡурҡыуға бәлки беҙ, үҫмерҙәргә йоғонтоһо көслө булған ололар, сәбәпселер? Балалар, ғәҙәттә, беҙгә ҡарағанда яңылыҡтарҙы тыныс ҡабул итә. Бәлки уларға был йәһәттән ни бары ҡамасауламаҫҡа, тәүге оло һынауҙы үткәндә ярҙам ҡулы һуҙырға ғына кәрәктер? Әгәр яңы алымдың бала психикаһына йоғонтоһон тикшерһәк, был осраҡта БДИ-ның күпкә кешелеклерәк булыуы асыҡлана: имтиханды ике тапҡыр тапшырыу талап ителмәгәнгә күрә, сығарылыш уҡыусыһына көсөргәнеш һиҙелерлек кәмей.\n- Әммә альтернатива булырға тейеш тә баһа! - тиерһегеҙ һеҙ.\nБына нимә ти был турала Башҡортостан Мәғариф министрлығының дөйөм белем биреү бүлеге начальнигы Рәмилә Ишемғолова:\n- Эйе, альтернатива бар, әлбиттә. Рәсәй Фән һәм мәғариф министрлығының 2009 йылдың 3 мартындағы 70-се ҡарарына ярашлы, дәүләт сығарылыш имтиханын традицион формала үткәреү тәртибе билдәләнгән. Имтихан тапшырыуҙың бындай тәртибе ябыҡ төрҙәге махсус уҡытыу-тәрбиә биреү учреждениеларында белем алыусы девиант холоҡло (йәмәғәт өсөн хәүефле) балалар һәм үҫмерҙәр өсөн, енәйәт-яза башҡарыу системаһының белем биреү учреждениеларында тәрбиәләнгән, шулай уҡ сәләмәтлеге сикле балалар өсөн һаҡланған. Бынан тыш, билдәләп үткем килә, университет һәм институттарға уҡырға инеү өсөн йәнә бер ысул бар - ул профилле предметтар буйынса олимпиадалар. Бындай олимпиадала еңеүселәр юғары уҡыу йорттарына БДИ һөҙөмтәләрен тапшырыуҙан азат ителә.\nҘур ышаныс менән әйтә алам, беҙҙең республикала БДИ тапшырыу менән бер ҡыйынлыҡ та юҡ.\nБыл фекер менән 9-сы мәктәптә БДИ алыуҙа ҡатнашҡан 21-се мәктәп-лицей психологы Яна Темникова ла килешә:\n- Имтиханды элек һәм хәҙер нисек тапшырыуҙарын ҡарап, психологик көсөргәнештең артыҡ айырмаһын күрмәйем. Балалар тулҡынлана, борсола, әлбиттә, әммә элек тә шул уҡ хәл булды бит. БДИ индерелгәс, балалар уҡыуға етди ҡарай башланы, һәм был холоҡ-фиғел нығыныуына, үҫмерҙәрҙең фекерләү ҡеүәһенә ыңғай тәьҫир итә. Иң мөһиме, балалар был осраҡта үҙенә, белеменә, һәләтенә генә ышана.\nИмтихан тапшырыуҙың яңы формалары арҡаһында юғары уҡыу йорттарына хәйләле юлдар менән уҡырға инеү бөтөр, һөҙөмтәлә, илебеҙ вуздары үҙ эшен яратҡан һәм ихтирамға лайыҡ үҙ эшенең оҫталарын әҙерләп сығарыр, тип ышанғы килә.\nФото www. fedpress.ru сайтынан.


Төркиәнең сәнәғәтселәр ассоциацияһы Башҡортостан предприятиелары менән хеҙмәттәшлек итергә теләй // Иҡтисад | новости башинформ.рф\n17:51, 22 апреля 2019 Иҡтисад\nТөркиәнең сәнәғәтселәр ассоциацияһы Башҡортостан предприятиелары менән хеҙмәттәшлек итергә теләй Фото: Башҡортостан Башлығы сайты\nТөркиәнең КОНСИАД сәнәғәтселәр һәм эшҡыуарҙар ассоциацияһы Башҡортостан менән сауҙа һәм инвестиция мөнәсәбәттәре урынлаштырырға теләй. КОНСИАД президенты Кемаль Челик бөгөн Республика Йортонда Башҡортостан Башлығы вазифаһын ваҡытлыса башҡарыусы Радий Хәбиров менән осрашыуҙа ошо хаҡта белдерҙе, тип хәбәр итә республика етәксеһенең матбуғат хеҙмәте.\nБашҡортостан донъяның 100-ҙән ашыу иле менән сауҙа бәйләнештәре булдырған, тип билдәләне Радий Хәбиров. Уҙған йыл йомғаҡтары буйынса, Төркиә республиканың төп ун партнеры иҫәбенә ингән. Төбәктә төрөк капиталы ҡатнашлығында ойошторолған 45 предприятие эшләй.\n«Төрөк бизнесы вәкилдәренең Өфөгә даими килеүенә, беҙҙең эшлекле даирәләр һәм предприятиелар менән әүҙем аралашыуына бик шатбыҙ. Башҡортостан менән Төркиә араһында ныҡлы сауҙа-иҡтисади һәм мәҙәни бәйләнештәр булдырылған. Беҙҙә ошондай хеҙмәттәшлек өсөн ышаныслы хоҡуҡи база бар, – тине Радий Хәбиров. – Әлеге ваҡытта Истанбулда республика вәкиллеген асыу өҫтөндә эшләйбеҙ. Шуға күрә артабан эшләү өсөн өҫтәмә мөмкинлектәребеҙ булыр тип уйлайым. Башҡортостан яңы проекттар өсөн асыҡ. Беҙ әүҙем хеҙмәттәшлеккә әҙер».\n«Беҙ һеҙгә Төркиәнән ассоциациябыҙҙың 1 100 ағзаһынан сәләм килтерҙек, – тине Кемаль Челик. – Һеҙҙең менән алдан һөйләшеүҙәр үткәргәндән һуң, КОНСИАД-тың бөтә вәкилдәренең дә Башҡортостанға килеүен тәьмин итербеҙ. Үҙ сиратыбыҙҙа, әгәр һеҙ ҙә Төркиәгә килһәгеҙ, бәхетле булырбыҙ».\nОсрашыу барышында яҡтар нефть химияһы, еңел сәнәғәт, машиналар эшләү, төҙөлөш, ауыл хужалығы кеүек өлкәләрҙә хеҙмәттәшлек итеүҙең аныҡ мөмкинлектәрен тикшерҙе. Радий Хәбиров партнерҙарҙың иғтибарын Башҡортостанда биш йылдам социаль-иҡтисади үҫеш биләмәһенең эшләүенә, уларҙа бизнес һәм инвестиция проекттарын тормошҡа ашырыу өсөн ҡулай инвестиция мөхите булдырылыуына йүнәлтте.\nКОНСИАД ассоциацияһы 2008 йылда ойошторолған. Ул төрлө тармаҡтарҙа эшләгән 1 100 предприятиены берләштерә. Ассоциацияның маҡсаты – иҡтисади бәйләнештәрҙе үҫтереү, эске һәм халыҡ-ара хеҙмәттәшлекте киңәйтеү.


Ғәрәп теле — версиялар араһындағы айырма — Башҡорт Википедияһы\nҒәрәп теле — версиялар араһындағы айырма\nҒәрәп теле (үҙгәртергә)\n09:54, 21 август 2015 версияһы\n7 байт алынған , 5 лет назад\n09:29, 30 апрель 2015 версияһы (төҙәтеү)\n09:54, 21 август 2015 версияһы (төҙәтеү) (кире алырға)\nҒәрәп теле афро-азиатик ғаиләнең семит тармағына ҡарай. Был тармаҡҡа ҡараған телдәрҙең байтағы — «үле» телдәр, тулыһынса ҡулланыуҙан сыҡҡандар йә дини маҡсаттарҙа ғына ҡулланыла. Ғәрәп теле иһә, киреһенсә, донъя буйлап киң таралған. Быға [[ислам|ислам дине]]нең үҫешеүе, айырыуса мосолмандарҙың изге китабы, ғәрәп телендә яҙылған [[Ҡөрьән]] сәбәбсе.\n«Ғәрәп теле» термины тәү башлап беҙҙең эраға тиклемге яҡынса III быуатҡа ҡараған боронғо йәһүд сығанаҡтарында осрай. VII-се быуат баштарында беренсе яҙма ҡомартҡы —Ҡөрьән китабы пәйҙа була. Шул осорҙа ислам менән бергә ғәрәп теле киң тарала башлай. Бер быуат самаһы үтеүгә, ғәрәп теле [[Урта Азия]]лағы [[АмурдарьяАмударья йылғаһы]]нан алып [[Атлантик океан]]ға тиклем һуҙылған, хатта [[Европа]]ның [[Иберий ярымутрауы]]на үтеп ингән ҙур империяның рәсми теленә әүерелә.\n''Классик ғәрәп теле'', шулай уҡ ул ''Ҡөрьән ғәрәп теле'' исеме аҫтында билдәле — Ҡөрьән китабы яҙылған һәм ислам дәүеренә тиклемге дәүерҙән алып [[Ғәрәп хәлифәте]] тарҡалыуына тиклем ҡулланылған тел варианты. Теорияла классик ғәрәп телендә синтаксик һәм грамматик нормалар билдәләнә, шулай уҡ классик һүҙлек бирелә. Әммә- ләкин ысынбарлыҡта хәҙерге авторҙар бер ҡасан да тиерлек саф классик ғәрәп телендә яҙмай, уның урынына иһә ''хәҙерге стандарт ғәрәп теле'' исеме аҫтында билдәле әҙәби телде ҡуллана. Телдең был варианты ғәрәп баҫмаларында, радио, телевидение, реклама, фильмдарҙа ҡулланыла, ҡайһы бер ғәрәп халыҡтары өсөн ул — һөйләү теле. Ғәрәп телендә һөйләшеүсе белемле кешеләрҙең күбеһе әҙәби ғәрәп телен аңлай, төрлө диалекттарҙа һөйләшкән ғәрәптәр өсөн ул — аңлашыу ысулы.\nҒәрәп һөйләү теленә уның төрлө ерҙә, төрлө милләт тарафынан ҡулланылған диалекттары керә. Был диалекттар шул тиклем бер-береһенән айырыла, хатта ҡайһы бер тел белгестәре уларҙы айырым телдәр тип ҡарай. Телдең диалекттары ғәҙәттә рәсми булмаған һөйләшеү мөхитендә, мәҫәлән, сериалдарҙа һәм ток-шоуҙарҙа, шулай уҡ ҡайһы берҙә яҙма рәүештә шиғырҙарҙа һәм рекламаларҙа ҡулланыла.\nhttps://ba.wikipedia.org/wiki/Махсус:Сравнение_версий/526453 ҡабул ителгән


Башҡа ҡыҙҙар нисектер, әммә мин бала саҡта малайҙар менән аралашырға, улар менән "һуғыш" уйнарға, ихаталар буйлап сабырға ярата торғайным. Мин һәр ваҡыт ағайыма оҡшарға тырыштым һәм хатта, көслө булыу һәм үҙемде яҡлай алыу өсөн, дзюдо секцияһына яҙылдым. Ул ваҡытта хәрби- патриотик тәрбиә тураһында аңлатмауҙары һәм хәрби-патриотик клубтар булмауы бик йәл.\nҒөмүмән, Рәсәйҙә бындай клубтар 90-сы йылдар аҙағында ғына барлыҡҡа килде. Ул саҡта малайҙар, урам ҡыҙырып йөрөгәнсе, файҙалы эш менән шөғөлләнеү мөмкинлеге алды.\nХәҙер Өфөлә 18 хәрби-патриотик клуб эшләй. Улар төрлө райондарҙа урынлашҡан һәм Тыуған илебеҙҙең ысын һаҡсылары булырға теләгән малайҙарҙы берләштерә. "Спартак" хәрби- патриотик клубы Черниковканың иң тыңғыһыҙ райондарының береһендә, "сиған ихаталары"нан алыҫ түгел урынлашҡан. Уға Ватаныбыҙҙың ысын һаҡсыһы - Булат Арыҫланбәков етәкселек итә.\n- Булат, клуб ҡасан ойошторолдо?\n- Хәрби-патриотик клубты рәсми асыу датаһы - 2005 йылдың 22 сентябре. Ә, ғөмүмән алғанда, "Спартак" "Лидер" балалар һәм үҫмерҙәр клубтары берекмәһенә инә, ул бик күптәнән эшләп килә. Бында 1997 йылда уҡ мәктәпте тамамлағас та килеп урынлаштым, был минең беренсе эш урыным. 1998 йылда ошонан армияға киттем. Әйткәндәй, Стратегик тәғәйенләнештәге ракета ғәскәрҙәрендә хеҙмәт иттем һәм хатта Байконурҙа булдым. Хеҙмәт итеп ҡайтҡас, күп эш урынын алмаштырҙым, әммә барыбер 2005 йылдың февралендә яратҡан клубыма кире әйләнеп ҡайттым. Тәүҙә спорт буйынса педагог, һуңынан педагог-ойоштороусы булдым. Һуңыраҡ миңә хәрби- патриотик клуб ойошторорға тәҡдим иттеләр. Шунан башланды ла инде минең хәрби-патриотик эшем.\n- Балаларҙы һин нимәгә өйрәтәһең?\n- Беҙ атабыҙ, маршта атлайбыҙ, хәрби тарихты өйрәнәбеҙ, һаулыҡҡа ҙур иғтибар бирәбеҙ. Клубта дисциплина бик ҡаты. Хатта яза биреү системаһы ла бар. Мәҫәлән, яҙа атһалар, һуңлаһалар, насар һүҙ әйтһәләр, эйелеп физзарядка яһайҙар. Уларҙың иҫтәренә төшөрөп тороу ҙа кәрәкмәй, бөтәһен дә үҙҙәре белә. Былтыр беренсе тапҡыр парашют менән һикерҙек. Быйыл яҙ тағы йыйынабыҙ. Тәүҙә, әлбиттә, Үҙәк аэроклубта әҙерлек үтәбеҙ. Малайҙар ҡул көрәше менән теләп шөғөлләнә. Йырлайбыҙ, төрлө конкурстарҙа ҡатнашабыҙ. Ябай үҫмерҙәр клубы кеүек үк, эшләйбеҙ ҙә. Бында бейеүҙәр түңәрәге лә, эстетик үҫеш студияһы ла бар.\n- Балалар нисә йәштән алып клубҡа йөрөйҙәр?\n- Былай 10-12 йәштән йыя башлайым, еңелсә һайлап алыу үткәрәм. Иң мөһиме, һау-сәләмәт булһындар, шөғөлләнергә теләктәре булһын. Бөтә нормативтарҙы тапшырған 14 йәштән өлкәнерәк балалар курсант званиеһы ала.\n- Ә һеҙҙә ҡыҙҙар бармы?\n- Эйе, күптәр. Улар шулай уҡ ата, йүгерә, һикерә. Әйткәндәй, уларҙы атырға өйрәтеүе еңелерәк, тиҙ отоп алалар.\n- Нисек уйлайһың, был балаларға оҡшаймы икән?\n- Оҡшамаһа, йөрөмәҫтәр ине, тип уйлайым. Мин бер кемде лә занятиеларға йөрөргә көсләп ҡушмайым. Барыһы ла ирекле нигеҙҙә. Балалар, башлыса, үҙҙәре килә. Урам ҡыҙырып йөрөгәнсе, улар дөрөҫ юл һайлаған - клубҡа йөрөйҙәр.\nӘйткәндәй, клубҡа, нигеҙҙә, күп балалы йәки тулы булмаған ғаиләләрҙән балалар йөрөй, күптәре милицияла иҫәптә тора. Интернаттарҙан һәм балалар йорттарынан балалар бар. "Спартак"та 70 проценты тап шундай балалар.\n- Булат, һин үҙ клубыңды рекламалайһыңмы? Балалар ҡайҙан белеп ҡала?\n- 2005 йылда, миңә клуб менән шөғөллөнергә тәҡдим иткәс, иң элек, эргәләге бөтә ихаталар буйлап йөрөп, осраған бер баланы клубҡа саҡырҙым. Мин ике йыл Павловка һыу һаҡлағысында йәшәгәс, был районда бер кемде лә белмәй инем. Ул саҡта оҡшаған малайҙарҙан һигеҙ кеше йыйылды. Уларҙан икәүһе хәҙер армияла хеҙмәт итә: береһе спецназда, икенсеһе Һауа-десант ғәскәрҙәрендә. Улар миңә хат яҙып тора, шылтырата, рәхмәт әйтә. Клуб тураһында күптәр белә.\n- Башҡа клубтар менән хеҙмәттәшлек итәһегеҙме?\n- Беҙ Парашют спорты делегацияһы, "Һауа легионы" клубы менән хеҙмәттәшлек итәбеҙ. Шулай уҡ Өфө пейнтбол клубы менән эшләйбеҙ. Былтыр хатта пейнтбол буйынса ярыштарҙа ҡатнаштыҡ, хәрби клубтар араһында беренсе урынды яуланыҡ. Ә пейнтбол буйынса Волга буйы федераль лигаһы беренселегендә беҙ өсөнсө урын яуланыҡ һәм Өфө йыйылма командаһынан саҡ ҡына ҡалыштыҡ. Әйткәндәй, беҙ ҡағиҙәләрҙе белмәнек, хәйер, әле лә белмәйбеҙ инде.\n""Спартак" клубы, Булат үҙе лә төрлө конкурстарҙа һәм ярыштарҙа һәр ваҡыт бик уңышлы ҡатнаша. "Спартак" йыл һайын Ҡала патриотик тәрбиә үҙәге үткәргән иң яҡшы хәрби- патриотик клубҡа конкурста тотороҡло рәүештә өсөнсө урын биләй. Быйыл улар еңеүгә иҫәп тоталар.\n- Мин йыл һайын "Вьюговей" ҡала конкурсы сиктәрендә иң яҡшы Ҡыш бабайға ярыштарҙа ла ҡатнашам, - тип һөйләй Булат. - Былтыр икенсе урын яуланым, быйыл "иң һүҙсән Ҡыш бабай" булдым. Артыҡ әҙерләнмәгәйнем дә. Еңел булды, сөнки мин Яңы йылда Ҡыш бабай булып аҡса эшләп алам бит.\nКүптән түгел Өфөлә "Батыр егет-2008" ҡала конкурсы үтте, унда Өфө предприятиелары һәм ойошмаларының хеҙмәтсән йәштәре вәкилдәре ҡатнашты. Конкурста ҡатнашыусылар "визит карточкаларын" күрһәтте, интеллектуаль һәм спорт ярыштарында, бейеү марафонында көс һынашты. Бөтә этаптар һөҙөмтәләре буйынса Булат Арыҫланбәков Гран-при һәм "БР Өфө ҡала округы батыр егете-2008" почетлы титулын яуланы.\n- "Батыр егет-2008" конкурсы тураһында мин ул башланғанға тиклем ике сәғәт алдан белдем, - тип тәьҫораттары менән уртаҡлаша Булат. - Ғөмүмән, конкурсҡа мине судья сифатында саҡырғайнылар. Ләкин ҡатнашыусыларҙың береһе сирләп киткән дә, миңә уны алмаштырырға тәҡдим иттеләр. Шулай итеп ҡатнашыусы булып киттем. Еңеүгә иҫәп тотмағайным. "Визитка"м бөтөнләй килеп сыҡманы: музыканы ваҡытында тоҡандырманылар, видеоклип ҡуйманылар... Дөйөм алғанда, конкурстар бик еңелдән булманы. Автоматты мин теләгән бер ваҡытта һәм һәр хәлдә һүтеп-йыя алам, ә ҡалғандары ауыр булды, бигерәк тә ҡыҙҙы күтәреп сүгеп ултырыуы. Ғәҙәттә, экстремаль шарттарҙа мин үҙемде яҡшы күрһәтәм.


Башҡортостан бадминтонсылары Рәсәй Кубогында еңеү яуланы\n12 Май , 11:51\nРәсәйҙең Милли бадминтон федерацияһы рейтингы лидерҙары, Европа чемпионаттары призерҙары һәм Олимпия уйындарында ҡатнашыусылар Ҡазанда бадминтон буйынса Рәсәй Кубогы миҙалдары өсөн көс һынашты. Татарстандың баш ҡалаһында биш комплект награда уйнатылды. Ҡатнаш парлы разрядта Башҡортостан вәкилдәре Родион Алимовҡа һәм Алина Дәүләтоваға етеүсе булманы.\nРеспубликаның Спорт министрлығы хәбәр итеүенсә, Родион ир-егеттәр парында көмөш миҙал яуланы. «Алтын» өсөн көрәшкәндә уның партнеры Константин Абрамов (Мәскәү) беренсе геймда уҡ йәрәхәтләнде, шуға финал осрашыуын туҡтатырға тура килде.


2021 йыл — шағир Хәй Мөхәмәтйәров йылы - kurultai.ru\n19 ғинуар, 09:49\nСиләбе һәм Ҡурған өлкәләре башҡорт теле һәм әҙәбиәте уҡытыусылары ассоциацияһы Силәбе өлкәһендә Хәй Мөхәмәтйәров йылы иғлан итте. Педагогтар Ҡоншаҡ районының Ҡунаҡбай ауылында тыуып үҫкән шағир-новаторҙың исемен мәңгеләштерергә ниәтләй.\nФевралдә Ассоциация донъя халыҡтары әкиәттәрен башҡорт телендә һөйләүселәрҙең «Әкиәт донъяһында» төбәк-ара конкурсын үткәрә. Тиҙҙән «Башҡортостан уҡытыусыһы» ғилми-методик журналы менән берлектә ойошторолған «Башҡорт теле һәм әҙәбиәте дәресен иң яҡшы әҙерләү» педагогик конкурсы старт аласаҡ.\nБөтә донъя башҡорттары ҡоролтайы Башҡарма комитеты ағзаһы, Башҡорт теле һәм әҙәбиәте уҡытыусылары ассоциацияһы етәксеһе, яҙыусы Ҡамса Мортазин һүҙҙәренсә, Силәбе өлкәһендә тыуған яҡты өйрәнеүселәр хәрәкәте үҫешә. Улар менән берлектә ғилми-ғәмәли конференция ойоштороласаҡ.